Sürgünə göndərilən sovet avanqardizmi – All DesiGn\nSürgünə göndərilən sovet avanqardizmi\nBöyük Sovet Ensiklopediyasının (BSE) I cildində avanqardizm haqqında belə yazılıb: “Avanqardizmin XX əsr təsviri sənətində ənənəvi realist bədii obrazlarla əlaqəsini qıran, yeni ifadə vasitələri arayan və əsərin formal strukturunu vurğulayan hərəkatdır”.\nBəs, Sovet İttifaqında avanqard sənətə, nonkonformist rəssamlara münasibət necə idi? Sovet avanqardizmi mövcud idimi? Avanqard Rəssamlar nə düşünürdülər, nə istrəyirdilər? Onların dünya baxışları, estetik idealları, fəlsəfi söykənəcəkləri, sənət amalları hardan və nədən qaynaqlanırdı?\nDeyəsən, sual çox oldu. Biz imkanlarımız daxilində bu suallara cavab verməyə çalışacağıq.\n50-ci illərin ortalarında və 60-cı illərin əvvəllərində “Xruşşov qızdırması”ndan sonra şəxsiyyətə pərəstiş dövrü sona yetdi, sovey ədəbiyyatında keyfiyyətcə yeni əsərlər yarandı. Yeni ədəbi qüvvələr, yeni imzalar göründü. Bu gənc sənətçilər sonralar “60-cılar” kimi tanınmış ədəbi nəsildi. Onlar “Xruşşov qızdırması”nın ilğımlarına inandılar, bel bağladılar və aldandılar. “Xruşşov qızdırması”nın ömrü isə az oldu.\n…Nikita Sergeyeviç Xruşşov bir dəfə gənc sovet ziyalıları ilə görüşündə səbrini cilovlaya bilmədi. Şair Andrey Voznesenki çıxış edərkən baş katib yumruğunu masaya çırpıb: “Siz bizi öyrətməyin, cənab Voznesenki” deyə bağırdı: “Ölkədən rədd olub çıxıb gedin!”\n1964-cü ildə leninqradlı gənc şair İosif Brodski tüfeyli adı ilə 5 il müddətinə həbs edilərək Arxangelsk vilayətinə sürüldü. Həbsdən sonra o, ABŞ-a müharicət etdi və orada ədəbiyyat sahəsində Nobel mükafatına layiq görüldü. Bir sıra isdedadlı rəssam da ölkəni tərk etmək məcburiyyətində qaldı. Ernest Neizvestnı, Mixail Roqinski, Mixail Şemyakin, Oskar Rabin və başqaları sovet vətəndaşlığından məhrum edildilər.\nÜmumiyyətlə, 1980-ci ilə qədər 50 nəfərdən artıq rəssamın taleyi qara gəldi, onların qismətinə qürbət yazıldı. “Günahsız günahkarlar” dörd divar arasına salındı, ruhi xəstəxanaların da ağır qapıları zaman-zaman açılıb örtüldü. İçki, narkotik, şızofreniya, intihar… Bütün bunlar sovet realizmiydi – sosrealizmdi.\nBiz isə sovet avanqardizmindən danışacağıq. Rütubətli zirzəmilərdə və soyuq çardaqlarda yaranan azman sənətdən söz açacağıq.\n1974-ci ildə KQB nonkomformist avanqard rəssamlarla “məşğul” olmağa, maraqlanmağa başladı. Küçədə rəssamları tutub saxlayırdılar, hədələyirdilər, döyürdülər, şantaj edirdilər. Moskvada Lyublyanka ilə, Leninqradda “Bolşoy dom”la qorxudurdular. Rəssamlar başa düşürdülər ki, ağızlarına su alıb sussalar, onları bir- bir boğacaqlar. Və bu məqsədlə 1974-cü il sentyabrın 15-də Belyayevski-Boqorodski rayonunda açıq havada sərgi təşkil etmək qərarına gəldilər. Avanqard rəssamların sərgisi sənət bayramına deyil, faciəyə çevrildi. Rəsmi dövlət orqanları və mədəniyyət bürokratları qəzəbləndilər. Yanğınsöndürən maşınlar və sovet millisi işə qarışdı, sərgiyə buldozerlər yeridildi. Sərgi zorakılıqla dağıdıldı. Rəsm əsərləri ayaqlar altına atıldı, yandırıldı. Bu sərginin təşəbbüskarı Moskva avanqardçılarının lideri Oskar Rabin və daha dörd rəssam həbs olundu.\n“Avanqardizm – XX əsr rəssamlıq mədəniyyətində məlum normalar və ənənələr əlaqəsini qıran, ifadə vasitələrinin yeniliyini özünə məqsədə çevirən hərəkat” (“Sovet ensiklopedik lüğəti”, 1982).\nİlk dəfə olaraq sovet rəssamları həmrəylik numayiş etdirdilər, iki həftədən sonra daha bir sərgi açacaqlarını vurğuladılar. 15 sentyabr sərgisi, rusca desək, “buldozernıy poqrom” sovet incəsənəti tarixinə qara hərflərlə yazıldı. Mütərəqqi Qərb ziyalıları rəsmi dairələrə etirazlarını bildirdilər. Avanqard rus rəssamlarını dəstəklədilər. Nonkonformist sənətçilər sözlərinin üstündə durdular. Sentyabrın 29-da İzmaylov parkında avanqard rəssamların icazə verilmiş ilk rəsmi sərgisi açıldı. 15 sentyabır sərgisində cəmi 12 rəssamın əsəri sərgiləndi. Ayın 29-da İzmaylov parkında isə 70-dən artıq rəssam iştirak edirdi. Bu rəssamların cəsarətinə, dözümünə və mübarizliyinə qibtə etmək olar. Onlar heç nəyə baxmayaraq, öz mənliyinə və sənət amallarına sadiq qaldılar.\nRəsmi dairələr silahı yerə qoymaq, atəşkəs sazişi imzalamaq fikrində deyildi. İzmaylov parkındəki ekspozisiyadan sonra qəzet və jurnallarda amansız tənqidi məqalələr çap olundu. Rəssamların şəxsiyyəti təhqiramiz şəkildə alçaldıldı, onlara qara böhtanlar atıldı. Sərginin ən fəal üzvləri bir yana qalsın, hətta 29 sentyabır sərgisinin təşkilində iştirak etmiş kolleksiyaçılar da cəzasız qalmadılar. Şair, publisist, esseist Aleksandr Qlexer də həbs olunanlar arasındaydı. Onun kolleksiyasını yandırmaqla hədələdilər. Qlexeri ölkədən çıxmağa məcbur etdilər. 1976-cı ildə Qlezer öz kolleksiyası əsasında Paris ətrafında, Monjeronda Müasir Rus İncəsənəti Muzeyini yaratmağa nail oldu. 1980- ci ildə o, ABŞ-a köçdü, Nyu-Yorkda, Çersi-Sitidə avanqard sənət muzeyi açıldı.\nBəli, ölkəni tərk edib gedən getdi, qalan qaldı. İlya Kabanov, Eduard Şteynberq, Boris Sveşnikov, Vyaçeslav Kalinin, Aleksandr Xaritonov və s. qeyri-rəsmi rəssamlar isə SSRİ-də qaldılar. Amma bir daha avanqard rəssamların əsərləri müstəqil sərgilərdə görünmədi.\n70-ci illərdə Azərbaycan təsviri sənətində Tofiq və Mircavad Cavadov qardaşları, Kamal Əhməd, Əşrəf Murad, Gennadi Birijatyuk, Rasim Babayev, Mirnadir Zeynalov kimi novator sənətçilər rus avanqardistlərinin faciələrini yaşamadılar. Bu rəssamlardan heç biri təqib olunmurdu. Sanki onlar mühitlə barışdılar, etiraz səslərini ürəklərində boğub öz içlərinə çəkilmişdilər. Gələcəkdə Azərbaycan avanqarından ayrıca söz açmaq niyyətində olduğumuzdan hələlik bu mövzuya toxunmuruq. “Xruşşov qızdırması” soyumuşdu. 70-ci illər Brejnev durğunluğu dövrü idi və bizim nonkonformist rəssamlar da durğunluq dövrünün ab-havası ilə yaşayırdılar.\nMühacir rus rəssamlarının əsərləri Qərbdə görünməmiş uğur qazandı. Parisin, Londonun Qərbi Berlinin, Vaşinqtonun və Nyu-Yorkun ünlü muzeyləri və rəsm qalereyaları böyük məmnuniyyətlə rus avanqardının əsərlərini sərgiləyirdi. 1978-ci ildə Venetsiyada mühacir rus rəssamlarının Biennalı açıldı. Cəmi bir ay ərzində 160.000 adam sərgiyə baxmağa gəlmişdi. Biennalın prezidenti Karlo Rippe di Meanno deyirdi ki, çoxdandı Venetsiya belə bir şey görməmişdi. Bu sərginin müvəffəqiyyətini bəzən siyasi motivlərlə, SSRİ-də qadağan olunmuş əsərlərə olan təbii maraqla bağlayırlar. Gəlin bu əsərləri alan qaleriyalara və kolleksiyaçılara müraciət edək. Bəllidir ki, özünə hörmət hissi bəsləyən heç bir nüfuzlu qaleriya və ya kolleksiyaçı siyasi motivlərə görə rəsm əsərlərinə külli miqdarda para xərcləməz, ciddi sənətşünas əlinə qələm alıb onların yaradıcılığı haqqında monoqrafiya yazmaz. Qərb ölkələrində Ernest Neizvestni, Mixail Şemyakin, Oleq Selkov, Vitali Komar və digərlərinin həyat və yaradıcılığı haqqında nəfis monoqrafiyalar, albomlar çap olunub. Mühacir rəssamların qürbət həyatı əlbəttə, heç də bir-birinə bənzəmir. Elə yaradıcılırları da eləcə. Amma onları bir şey birləşdirir – bu da sənət eşqidi, sənətkar şəxsiyyətini qoruyub saxlamaqdı, başqa sözlə desək, SƏNƏTKAR AZADLIĞIDI.\nMəşhur abstraksionist rəssam Vasili Kandinskinin sənət haqqında düşüncələri toplanan bir kitabı var. Kitab “İncəsənətdə mənəviyyat haqqında” adlanır. Nonkonformist rəssamlar “Xruşşov qızdırması”nda da, Brejnev durğunluğundan da, mühacirətdə də ideologiyaya satılmadılar. İncəsənətdə sənətkar mənəviyyatını şərəflə qorudular.\nAndrey Voznesnskinin bir misrası yadıma düşür:\nSənətkarı fiziki mənada məhv etmək olar, amma onu məğlub etmək mümkün deyil. Sənət gün işığı kimi ölməzdi. O torpağa gömülmür, o ölümsüzdü. Və əsl sənət həmişə xeyirə tapınır.\nMüəllif: Adil Mirseyid\nÖncəki yazı Frida Kalo\nSonrakı yazı Kazimir Maleviç


Heydər Əliyev muzeyinin yaradılması haqqında\nAzərbaycanın ayrılmaz tərkib hissəsi olan Naxçıvan çox qədim tarixə malikdir. Arxeoloji qazıntılar zamanı hələ miladdan əvvəlki dövrlərə aid Naxçıvan diyarında aşkar edilən materiallar ayrıca regionun deyil, geniş mənada Azərbaycan tarixinin ayrı-ayrı problemlərinin şərhində mühüm rol oynamışdır.\nDünya Azərbaycanlılarının milli lideri Möhtərəm Heydər Əliyev haqlı olaraq göstərir ki, “Azərbaycanın siyasi, iqtisadi, mədəni və elmi həyatında özünəməxsus mühüm rol oynamış və oynamaqda olan Naxçıvanın qədim və zəngin tarixi vardır. Hər daşı, qayası tarixin canlı şahidi olmuş bu torpaq bir çox dünya şöhrətli alim və mütəfəkkirin, memar və ədibin, dövlət xadimi və sərkərdənin vətəni olmuşdur. Onların fəaliyyəti və irsinin bəşər tarixində əvəzsiz rolu danılmazdır”.\nAzərbaycana bağlı Naxçıvan Muxtar Respublikası XX yüzillikdə də mürəkkəb və çətin bir inkişaf yolu keçmişdir. Azərbaycanda baş verən ictimai-siyasi proseslərdən kənarda qalmayan bu region 1918-1924-cü illərin bütün çətinliklərinə mərdliklə sinə gərmiş, daxili və xarici düşmənlərin niyyətlərini dəf edərək, yerləşdiyi tarixi-coğrafi mövqeyinə, geopolitik vəziyyətinə və o dövrdə imzalanmış Moskva və Qars beynəlxalq müqavilələrinə əsasən özünün muxtariyyat statusunu qoruyub saxlamışdır.\nAzərbaycanın ayrılmaz tərkib hissəsi olan Naxçıvan Muxtar Respublikası 75 illik tarixinin son otuz illik dövrü əsasən Heydər Əliyev şəxsiyyəti ilə sıx bağlıdır. Möhtərəm Heydər Əliyev yeni, müstəqil Azərbaycanın qurucusudur. O, bu quruculuğa əsrimizin 60-cı illərinin sonundan başlamışdır.\n1969-cu ildən Möhtərəm Heydər Əliyev hakimiyyətə gəlməklə xalqımız tarixi taleyinin əsl sahibi oluşdur. 1970-1980-cı illərdə imperiyanın ucqarlarda yetirdiyi siyasəti böyük uzaqgörənliklə milli mənafeyə tabe etdirən bu böyük şəxsiyyət Azərbaycanın dirçəlişinə və intibaha daim üstünlük vermiş, iqtisadiyyatın, kənd təsərrüfatının, sənayenin və mədəniyyətin dinamik inkişafına nail omuş, zamanı qabaqlayaraq Azərbaycanın gələcək siyasi müstəqilliyi üçün iqtisadi dayaqların yaradılması sahəsində gərgin iş aparmışdır. Bu dövrdə yaradılan infrastruktur hazırda respublikanın iqtisadiyyatı üçün əlverişli neft kontraktlarının imzalanması, iri kapital qoyuluşu layihələrinin reallaşdırılması sahəsində mühüm rol oynayır.\nHörmətli Heydər Əliyevin Azərbaycana birinci rəhbərliyi dövründə hayata keçirdiyi əzəmətli quruculuq işlərinin çox böyük tarixi əhəmiyyəti bundan ibarət idi ki, xalqımızda milli qürur, milli mənlik şüuru oyandı, azadlıq, müstəqillik duyğuları baş qaldırdı.\nXX yüzilliyin 70-80-ci illərində məhz Möhtərəm Heydər Əliyevin müdrikliyi və uzaqgörənliyi sayəsində Naxçıvan Muxtar Respublikası da çox böyük quruculuq və yüksəliş yolu keçmiş, öz tarixinin ən yaxşı dövrlərindən birini yaşamışdır və bu gündə yaşamaqdadır.\n1970-ci ildə Araz çayı üzərində qonşu İran dövləti ilə birgə tikilmiş su elektrik stansiyası və həmin çayın üzərində quraşdırılmış üzən nasos stansiyası Babək və Şərur rayonları ərazilərində 5 min hektar sahənin suvarılmasına imkan vermiş, 150 milyon kubmetr tutumu olan Arpaçay dəryaçasının, Bənəniyar və Sirab su anbarlarının istifadəyə verilməsi nəticəsində Şərur və Sədərək rayonlarının ərazilərində 20 min hektara yaxın, Culfa və Babək rayonlarında min hektarlarla əkin sahələrinin suvarılmasına şərait yaranmışdı.\nNaxçıvan çayı üzərində hazırda tikintisi davam etdirilən Vayxır hidroqovşağı da bu sahədəki ənənənin davamı olacaq və Babək rayonu ərazisində 10 min hektara yaxın sahənin suvarılması vəziyyətini yaxşılaşdıracaqdır.\nBu dövrdə Naxçıvan şəhərində illik gücü 55 mln. ədəd butulka olan şüşə qablar zavodunun tikilib istifadəyə verilməsi muxtar respublikanın əvəzsiz sərvəti olan mineral sulardan daha səmərəli istifadə olunmasına və başqa yerlərə ixrac edilməsinə şərait yaratmışdır. Naxçıvan alt trikotaj fabrikinin tikilib istifadəyə verilməsi ilə minlərlə naxçıvanlı işlə təmin edildi. Naxçıvan tütün fermentasiya, aliminium qablar, elektrotexnika, “Araz” təcrübə zavodları, taxıl məhsulları və ət-süd kombinatları, Ordubad və Şərur konserv zavodları, Şərur radio, Şahbuz avtotəmir, Ordubad “elektron” zavodları məhz bu illərdə tikilib istifadəyə verilmişdir.\nMuxtar Respublikada aparılan böyük tikinti proqramı sürətlə həyata keçirilməsi məqsədilə Naxçıvan şəhərində Dəmir-beton Məmülatları zavodo, Evtikmə kombinatı, Üzlük plitələr zavodu, qum çınqıl karxanası, Babək və Şərur tikinti materiallar zavodları, Naxçıvan asfalt zavodu tikilib istifadəyə verilmişdir. Bütün bunların nəticəsidir ki, Naxçıvan şəhərində 20 min nəfərə yaxın əhalinin məskunlaşdığı birinci, ikinci və üçüncü mikrorayonlar, 22 min nəfərə yaxın əhalisi olan yeni Naxçıvan yaşayış sahəsi, təxminən on min nəfər əhali yaşayan 141-ci məhəllədə yeni-yeni yaşayış binaları tikilib istifadəyə verilmişdir. Ümumiyyətlə, hər il Naxçıvan şəhərində və rayon mərkəzlərində orta hesabla 35 min kv metr mənzil sahəsi istifadəyə verilmişdir ki, bu da əhalinin mənzilə olan tələbatını xeyli yaxşılaşdırmışdır.\nMuxtar Respublikada sosial obyektlərin tikintisinə də ciddi diqqət yetirilmiş Naxçıvan şəhərində 400 çarpayılıq respublika xəstəxanası, doğum evi kompleksi, uşaq xəstəxanası, dəri-zöhrəvi, vərəm və onkoloji dispanserləri şəhər poliklinikasının yeni binası, rayon mərkəzlərində və kəndlərdə çoxlu xəstəxana binaları, feldşer-mama məntəqələri tikib istifadəyə verilmişdir.\nXalqın mədəniyyətinə, təhsilinə, sağlamlığına qayğının təzahürü olaraq həmin illər ərzində milli memarlıq üslubunda olan Respublika Mədəniyyət Sarayı, Naxçıvan uşaq gənclər mədəniyyət sarayı, İdman kompleksi, Şahmat məktəbi, rayonlarda neçə-neçə klublar mədəniyyət evləri tikilib muxtar respublika əhalisinin istifadəsinə verilmişdir.\nHər il muxtar respublikada orta hesabla 1200 şagird yeri olan yeni məktəb binaları və uşaq bağçaları tikilib istifadəyə verilmişdir. Naxçıvan avtomobil məktəb kompleksi, sovxoztexnikumu üçün yeni tədris binası da həmin dövrün yadigarlarıdır. Tikintisi o dövrdə başlanılmış Naxçıvan Dövlət Universitetinin yeni tədris korpusunun tikintisinə hazırda göstərilən diqqət və qayğının nəticəsidir ki, yaxın vaxtlarda istifadəyə veriləcək bu obyekt Naxçıvan şəhərində ən gözəl və əzəmətli binalardan biri olacaqdır.\nMuxtar Respublikada kommunal sahə də diqqət və qayğıdan kənarda qalmamış, Naxçıvan şəhərində “Təbriz” mehmanxanası, Şərur, Culfa, Şahbuz, Ordubad rayonlarında yeni mehmanxana binaları tikilib istifadəyə verilmişdir.\nMöhtərəm Heydər Əliyev şəxsi təşəbbüsü və qayğısı sayəsində Azərbaycandan Naxçıvana çəkilən Şuşa-Laçın-Biçənək-Naxçıvan qaz kəməri o dövrün inanılmaz möcüzəsi idi.\nNaxçıvan şəhərində əhalinin içməli suya olan tələbatını təmin etmək məqsədi ilə Şərurdan Naxçıvana 58 km uzunluğunda qrup su kəməri çəkilmiş, Naxçıvan çayından çəkilən ikinci qrup su kəməri də tikilib istifadəyə verilmişdir. Muxtar Respublikanın ayrı-ayrı rayon mərkəzlərinə və kəndlərinə də içməli su xətləri çəkilmişdir.\nNaxçıvan şəhərində 18 km. uzunluğunda trolleybus xəttinin çəkilməsi və trolleybus parkının tikilməsi əhaliyə göstərilən nəqliyyat xidmətinin səviyyəsini xeyli yaxşılaşdırmışdır.\nHəmin illərdə Naxçıvan şəhərinin və rayon mərkəzlərinin görkəmini dəyişən yeni inzibati binaların tikintisi də diqqət mərkəzində olmuşdur. Naxçıvan şəhərində Həmkarlar Təşkilatı Şurasının, Ali Məhkəmənin, Respublika Prokurorluğunun binalrı, siyasi maarif evi tikilmişdir.\nMöhtərəm Heydər Əliyevin bu gündə rəhbərliyi, qayğı və diqqəti nəticəsində Muxtar Respublikada 16 yeni məktəb binası və uzunluğu 240 paqonometr olan 29 körpü tikilərək istifadəyə verilmiş, 49 min kv metrə yaxın yaşayış sahəsi tikilmişdir ki, bununda 72 faizini vətəndaşların tikdiyi mənzillər təşkil edir. Hazırda muxtar respublikada 23 mindən artıq şəxsi minik maşını vardır ki, bu da regionumuzda hər 4 ailədən birinin şəxsi maşını olması deməkdir. Hazırda Koreyanın DEU firması tərəfindən muxtar respublikanın telekommunikasiya sistemində aparılan yenidənqurma işlərinin nəticəsində yaxın vaxtlarda 55 mində yuxarı elektron tipli xətt və nömrələr istifadəyə veriləcəkdir ki, bu da çox böyük hadisələrdən biridir.\nAzərbaycanda, ona bağlı Naxçıvanda 70-ci illərdəki tərəqqi kənd təsərrüfatında, bir sözlə aqrar sahədə özünün yüksəliş mərhələsini keçirmiş, bu sahənin maddi texniki bazası xeyli qüvvətləndirilmiş, kimyalaşdırma, iri miqyaslı meliorasiya-irriqasiya tədbirləri həyata keçirilmiş, bütün bunlar nəticəsində xeyli məhsul bolluğu yaranmışdır. Bu illərdə Muxtar Respublikada çox böyük sürətlə heyvandarlıq və südçülük kompleksləri, quşçuluq broyler fabrikləri kimi iri miqyaslı obyektlər inşa edilmişdir ki, bunun nəticəsində kəndlərimizin siması əsaslı şəkildə dəyişilmiş, əhalinin maddi rifah halı xeyli yaxşılaşmışdır.\nBu illərdə kənd təsərrüfatı məhsullarının emal edilməsi məqsidilə taxıl və ət süd kombinatları, konserv zavodları ilə yanaşı üzüm emalı zavodları da tikilib istifadəyə verilirdi.\nMöhtərəm Heydər Əliyevin qayğı və diqqəti sayəsində bu tarixi mərhələdə Naxçıvanda elmin, təhsilin, mədəniyyətin, səhiyyənin və başqa sosial-mədəni sahələrin inkişafında da mühüm yeniliklər və yaddaqalan hadisələr olmuşdur. Azərbaycan Elmlər Akademiyası Naxçıvan Elm Mərkəzinin, Naxçıvan Dövlət Pedaqoji İnstitutunun, politexnik, kənd təsərrüfatı, musiqi və tibb texnikumlarının, Batabat Astrofizika Rəsədxanasının, Ordubad Təcrübə Konstruktor Bürosunun yaradılması və fəaliyyətə başlaması məhz bu dövrün uğurlarıdır.\nBu illərdə Naxçıvan Muxtar Respublikası Tarix-Diyarşünaslıq Muzeyinin, Cəlil Məmmədquluzadə adına Naxçıvan Muxtar Respublika Ədəbiyyat Muzeyinin, Hüseyn Cavidin, Cəmşid Naxçıvanskinin Naxçıvandakı, Məmməd Səid Ordubadi və Yusif Məmmədəliyevin Ordubad şəhərindəki ev muzeylərinin, rayonlardakı diyarşünaslıq mərkəzlərinin fəaliyyəti bütövlükdə diyarın mədəni inkişafını təmin etmişdir. Müstəqillik dövründə Azərbaycan Respublikasının Prezidenti Möhtərəm Heydər Əliyevin böyük qayğısı sayəsində Naxçıvanda görkəmli romantik şair Hüseyn Cavidin əzəmətli məqbərəsi ucaldılmış, Xalça və Şəhidlər muzeyləri, qüdrətli yazıçı Cəlil Məmmədquluzadənin ev muzeyi yaradılmışdır.\n70-ci illərdən başlayaraq başqa səhələrdə və bölgələrdə olduğu kimi, Naxçıvan Muxtar Respublikasında da elm, mədəniyyət, təhsil və səhiyyə sayəsində irəliyə doğru çox böyük dəyişikliklər baş vermişdir.\nSon 30 illik Azərbaycan tarixinin obyektiv təhlili, xüsusilə Möhtərəm Heydər Əliyevin qayğısı nəticəsində sosial, iqtisadi və mədəni inkişaf proseslərinin araşdırılması bir mühüm məsələnin də açıqlanmasına zərurət yaradır. Belə ki, Möhtərəm Heydər Əliyevin Azərbaycana başçılıq etdiyi birinci dövrlə ikinci dövr arasındakı illər, sözün əsl mənasında tariximizin hərc-mərclik dövrü, ağır tənəzzül illəridir. Əgər o zaman bu müdrik siyasətçi hakimiyyət sükanının arxasında əyləşsəydi bunca münasibətlərə düçar olardıqmı?\nBu suala Möhtərəm Heydər Əliyevin xalqın tələbi ilə Azərbaycana hakimiyyətə ikinci qayıdışının Naxçıvandan başlanan səhifələri daha aydın cavab verir:\nXX əsrin 90-cı illərində SSRİ adlı imperiyanın dağılması və bununla bağlı milli aclıqların siyasi iddiaları dalğasında formalaşan şəraitdən və beynəlxalq ictimayyətin SSRİ məkanında baş verən proseslərdən kifayət qədər məlumatlı olmamasından istifadə edərək ermənistan hakimiyyət dairələri Azərbaycana, o cümlədən Naxçıvana qarşı öz ərazi iddialarını bu dəfə açıq müharibə yolu ilə reallaşdırmağa başladılar.\nMəhz belə bir şəraitdə tale Möhtərəm Heydər Əliyevi Naxçıvana yetirməklə, bu qədim torpağı işğal edilmək bəlasından hifz etdi. Bu görkəmli dövlət xadiminin peyğəmbərcəsinə siyasəti sayəsində Naxçıvan erməni daşnak hiyləsindən xilas oldu, muxtariyyət statusu qorundu.\nNaxçıvanda bu istiqamətdə görülən tədbirlər: milli dövlətçilik ənənələrimizin dirçəldilməsi-muxtar respublikanını adından “sovet”, “sosialist” sözlərinin çıxarılması, Azərbaycan Xalq Cümhuriyyətinin üçrəngli bayarağının Naxçıvan Muxtar Respublikasının dövlət bayrağı kimi qəbul olunması, 19-20 yanvar 1990-cı il faciəsinə siyasi qiymət verilməsi, Naxçıvan əhalisinin SSRİ-nin saxlanılması barədə referendumda iştirakdan imtina etməsi, muxtar respublika ərazisində Kommunist Partiyası yerli orqanlarının fəaliyyətinin dayandırılması, 31 dekabr gününün Dünya Azərbaycanlılarının həmrəylik günü elan olunması, ilk demokratik islahatlar, atəşkəs rejimi, xarici dövlətlərlə tarazlaşdırılmış siyasət, nəhayət böyük Vətəndən-Azərbaycandan ayrı düşmüş Naxaçıvanda, amansız hərbi iqtisadi blokada şəraitində, Vətən torpağının düşməndən qorunub saxlanması və Muxtariyyatının hifz olunması-bax, bunlardır böyük şəxsiyyət-Möhtərəm Heydər Əliyevin Naxçıvanda mühasirə şəraitində keçən ömrünün göstərdiyi fəaliyyətinin qısa yekunu!\nBu gün də blokadanın çətinliklərini mərdliklə dəf edən Naxçıvanlılar iftixarla xatırlayırlar ki, o ağır şəraitdə məhz Möhtərəm Heydər Əliyevin rəhbərliyi ilə Araz çayı üzərində on bir aşırımlı “Ümid”körpüsü tikildi, 114 km-lik Türkiyə-Naxçıvan, İran-Naxçıvan yüksək gərginlikli elektrik xəttləri çəkildi. Naxçıvan Muxtar Respublikası üçün həyati əhəmiyyəti olan Sədərək, Culfa, Şahtaxtı keçid məntəqələri fəaliyyətə başladı.\nBütün bunlar Möhtərəm Heydər Əliyevin millət və xalq qarşısında tarixi xidmətlərinin cüzi bir hissəsi olmaqla, müstəqil dövlətçiliyin daha da möhkəmlənməsinə yönəldilmiş milli inkişaf konsepsiyasının tərkib hissələri idi. Təsadüfi deyildir ki, həmin dövrdə də, bu gün də Azərbaycan xalqı öz xilasını Möhtərəm Heydər Əliyevdə görür, varlığını onunla bağlayır.\nXaıqımızın böyük oğlu Möhtərəm Heydər Əliyevin ikinci dəfə xalqın tələbi ilə hakimiyyətə qayıdışı nəticəsində ümumiazərbaycan evimiz sabitliyini və gələcəyə mökəm inamını tapdı.\nSabitləşmə tədbirləri nəticəsində 1995-ci ilin 12 noyabrında Azərbaycan və Naxçıvan parlamentlərinə ilk demokratik seçkilər keçirildi. Müstəqil Azərbaycan Respublikasının ilk Konstitusiyası qəbul edildi və bu tarixi sənəddə Naxçıvan Muxtar Respublikasına Azərbaycanın tərkibində Muxtar Dövlət statusu verildi.\nBu gün iftixarla fəxr edirik ki, qədim tarixə mailk Naxçıvan özünün yetişdirdiyi böyük mütəfəkkir və şəxsiyyətləri ilə tanınır. Məhz belə şəxsiyyətlərdən biri dünya siyasətçiləri arasında öz dəsti-xətti, yeri, hörməti və sözü olan Azərbaycan xalqının lideri Möhtərəm Heydər Əliyevdir.\nYuxarıda qeyd olunanları əsas tutaraq q ə r a r a a l ı r a m :\n1.Naxçıvan Muxtar Respublikasının paytaxtı Naxçıvan şəhərində Heydər Əliyev muzeyi yaradılsın.\n2.Naxşıvan Muxtar Respublikası Nazirlər Kabinetinə tapşırılsın ki, bu sərəncamdan irəli gələn məsələləri həll etsin.\nNaxçıvan şəhəri, 16 fevral 1999-cu il


«Ağgöl» Milli Parkında «quş qripi» tapılıb\n2021, 17 İyun, Cümə axşamı, Bakı vaxtı 12:06\nFevral 18, 2006\nDövlət Komissiyasının fevralın 18-də mətbuat üçün yaydığı məlumatda isə, bildirilir ki, hələ ki quşçuluq təsərrüfatları və ev quşları arasında sözügedən virus aşkar edilməyib «Ağgöl» Milli Parkında tələf olmuş köçəri quşlarda «quş qripi» xəstəliyi tapılıb. Bu barədə Kənd Təsərrüfatı Nazirliyinin Dövlət Baytarlıq Xidmətinin (DBX) rəis müavini Emin Şahbazov məlumat verib.\n«Ağgöl» Milli Parkı Ağcabədi və Beyləqan rayonları ərazisində yerləşir.\nCənab Şahbazovun bildirdiyinə görə, indi həmin rayonların Fövqəladə Hallar komissiyaları parkda dezinfeksiya işləri aparır, quş cəsədlərini yığıb yandırırlar. Onun sözlərinə görə, hələ ki xəstəliyin ev quşlarına keçməsi halı qeydə alınmayıb. Amma hər ehtimala qarşı ətrafdakı az sayda ev quşları məhv edilib.\nDBX rəsmisi deyir ki, Ağcabədi və Beyləqan rayonlarının Fövqəladə Hallar komissiyalarına dezinfeksiya işləri aparmaq üçün bütün lazımi cihazlar, dərmanlar və xüsusi geyimlər göndərilib.\nBundan əvvəl «quş qripi» virusu Azərbaycanın iki bölgəsində – Abşeron yarımadasında və Masallı rayonunda köçəri quşlarda tapılmışdı.\nGəncədə isə, yerli rəhbərlik ev quşlarının və onların saxlandığı evlərin statistikasını aparır. «Quş qripi»nə qarşı profilaktik tədbirlər görülməsi üçün şəhərə 95 kq. kimyəvi məhlul gətirilib.\nGəncəyə giriş yollarında ev və çöl quşlarının gətirilməsinə nəzarət üçün polis postları qoyulub.\n«Quş qripi»lə bağlı yaradılan Dövlət Komissiyasının fevralın 18-də mətbuat üçün yaydığı məlumatda isə, bildirilir ki, hələ ki quşçuluq təsərrüfatları və ev quşları arasında sözügedən virus aşkar edilməyib. İnsanlar arasında da bu xəstəliyə yoluxan yoxdur.


Castinin konsertində terror törətmək istəyən gənc qız həbs edilib\nMüğənni Castin Biberin konsertində terror aktı törətməyi planlaşdıran 17 yaşlı britaniyalı gənc həbs edilib. “Qafqazinfo” xəbər verir k, bu barədə “Telegraph” nəşri məlumat yayıb. Məlumata əsasən, o özünün İslam Dövlətinin əsgəri ...\nİsveçdə qız zorlayana cəza vermədilər\nİsveçdə hakimlər 2015-ci ildə öz qız dostuna hücum etmiş kişini mühakimə etməkdən imtina edib. Səbəb qızdan fərqli olaraq oğlanın yaxşı ailədən çıxmasıdır. Zərərçəkən qız bildirib ki, gənc oğlan başqa zorak...\nCeyranbatanda evə silahlı basqın olub\nAbşeron rayonunun Ceyranbatan qəsəbəsində yaşayış evlərindən birinə naməlum şəxs tərəfindən silahlı basqın olub. "Report"un yerli bürosunun məlumatına görə, hadisə Gündüz Abdullayev küçəsi, ev 5A ünvanında qeydə...\n"Rüşvət almadan subsidiya vermirlər"\n“İlin sonunda hesabda qalan pulları ayrı-ayrı şəxslərin hesablarına köçürürlər, sonra da geri alırlar” Kənd Təsərrüfatı Nazirliyi yanında Bitki Sortlarının Qeydiyyatı və Toxum Nəzarəti üzrə Dövlət Xidmətində işçilərə qarşı ayrı-seçkilik ed...\nJurnalistlərin binasından oğurluq edən şəxslər tutulub. Hüquq-mühafizə orqanlarından APA-ya verilən məlumata görə, Daxili İşlər Nazirliyinin Baş Cinayət Axtarış İdarəsi, Yasamal və Səbail ra...\nErmənilər yapon turist özünü öldürmək həddinə çatdırdılar\nFevralın 28-də Ermənistanın hüquq-mühafizə orqanları xarici vətəndaşın intihar cəhdinin qarşısını alıb. Yaponiya vətəndaşı, 48 yaşlı Emin Ota İrəvandakı "Hağtanak" körpüsünün üzərinə çıxaraq öz...\nNazir Yavər Camalovun qohumu iki nəfəri güllələyib\nDaxili İşlər Nazirliyi Şirvanda baş vermiş güllələnmə hadisəsi ilə bağlı məlumat yayıb. DİN-dən verilən məlumata görə, fevralın 24-də Şirvan şəhər sakini Teyyub Tağıyevə odlu silahdan atəş açılması nəticəsində onun m...\nBelçika polisi 4.5 ton kokaini müsadirə edib\nBelçika təhlükəsizlik qüvvələri həftə ərzində 4,5 ton kokain ələ keçirib. “Qafqazinfo” “Gazeta.ru”ya istinadən xəbər verir ki, əməliyyatlar Antverpen limanında baş tutub. Məlumata əsasən, konteynerlərdə Kolumbiyadan gətirilməli olan ban...\nBakıda çayxanada kütləvi dava zamanı gənc oğlan bıçaqlanıb. Hadisə Nəsimi rayonunda baş verib. Rayon ərazisində fəaliyyət göstərən çayxanaların birində 4 nəfər arasında əlbəyaxa dava olub. 1998-ci il təvəllüdlü Kərimov Sab...\nİsrail 9 ölkəyə "Dəmir günbəz" satıb\nİsrailin “Aviasiya sənayesi” konserni doqquz ölkəyə (yalnız Kanada və Hindistanın adı çəkilir) raket əleyhinə “Dəmir günbəz” radilokasiya sistemini satıb. Modern.az saytının məlumatına görə, bu haqda İsrail mətbuatı məlumat yayıb. Sat�...\nAstarada bacanaq bacanağını bıçaqladı\nBacanaqlar arasında düşən mübahisə, sonda onlardan birinin bıçaqlanması ilə nəticələnib. APA TV-nin cənub bürosunun məlumatına görə, hadisə Astara şəhərində qeydə alınıb. Kakalos kənd sakini Emin Əkbərov şəxsi münaqişə zəminində bacanağı ...\nAğcəbədidə maşının şüşəsini qırıb qızı qaçırdılar - VİDEO\nAğcabədidə 21 yaşlı qız qaçırılıb. Hadisə qız dərsdən evə qayıdarkən olub. 7 nəfər oğlan avtomobilin şüşələrini sındırıb qızı maşından çıxarıblar. Laçın rayonundan məcburi köçkün olan 21 yaşlı Sevinc Musayeva Azə...\nBakıda orta yaşlı kişini bıçaqlayıblar\nBakının Xətai rayonunda bıçaqlanma hadisəsi baş verib. "Report"un xəbərinə görə, 1987-ci il təvəllüdlü Musayev Valeh Dilman oğlu tanımadığı şəxslə mübahisə edib. Bu zaman o, kürəyindən bıçaqlanıb. Yaralı xəstəxanaya yerləşdirilib. ...\nLənkəranskinin atasının güllələnməsinin gizlinləri: Sabiq daxili işlər naziri açıqladı\nSaytımızda bir müddətdir ki, ötən il İstanbulda güllələnmiş kriminal aləmdə Rövşən Lənkəranski kimi tanınan Rövşən Rafiq oğlu Canıyev haqqında silsilə yazılar təqdim edirik. Milli azadlıq hərəkatının lider...\nProkuror reket baş redaktora 7 il 6 ay həbs cəzası istəyib\nDövlət Təhlükəsizlik Xidmətinin (DTX) əməkdaşları tərəfindən həbs edilən və reket fəaliyyətində ittiham olunan “Gündəlik Bakı” qəzetinin baş redaktoru Habil Vəliyevin cinayət işi üzrə növbəti məhkəmə iclası keçirilib. Musavat.com xəbər verir...\nQadın intihara cəhd etdi\nXətai rayonunda qadın intihara cəhd edib. “Qafqazinfo” FHN-ə istinadən xəbər verir ki, qurumun Böhran Vəziyyətlərində İdarəetmə Mərkəzinə daxil olmuş məlumata əsasən, Bakı şəhərinin Xətai rayonunda 1 nəfər qadın elektrik dirəyinə çıxaraq intihar...\nAzərbaycanlı Berlində türkiyəli qadına hücum etdi\nAlmaniyanın paytaxtı Berlində azərbaycanlı qadın 28 yaşlı Türkiyə vətəndaşının çarşabını əynindən çıxarmağa çalışıb. BAKU.WS-in məlumatına görə, bu barədə Almaniya KİV-ləri xə...\nRusiyada erməni əsilli biznesmen həbs edilib\n“Donbas Sənaye İttifaqı” şirkətinin baş direktoru, Krasnodar şəhərinin “Kuban” futbol klubunun keçmiş sahibi, erməni əsilli biznesmen Oleq Mkrtıçyan Rusiyada həbs olunub. “Report” “RİA Novosti”yə istinadən xəbər verir ki, onun həbsi il...\nÖmürlük həbs cəzasına məhkum edilən azərbaycanlının şikayəti təmin edilməyib\nRusiya Ali Məhkəməsi qətldə və hüquq-mühafizə orqanı əməkdaşının həyatına sui-qəsddə günahkar bilinən azərbaycanlı barəsində Orsk vilayət məhkəməsinin çıxardığı ömürlük azadlıq məhrumetmə hökmünü qüvvədə saxlayıb. APA-n...\nDəmiryolu Vağzalında silahlı şəxs tutuldu\nPolis əməkdaşları tərəfindən əllərdə qanunsuz olaraq saxlanılan odlu silah-sursatın aşkar edilməsi məqsədilə növbəti uğurlu əməliyyat tədbiri həyata keçirilib. Daxili İşlər Nazirliyinin mətbuat xidməti...\nSabiq bələdiyyə sədri 7 il müddətinə azadlıqdan məhrum edilib\nBakı Ağır Cinayətlər Məhkəməsində Abşeron rayonunun Məhəmmədli kəndinin sabiq bələdiyyə sədri Vaqif Nəbiyevin cinayət işi üzrə məhkəmə prosesi başa çatıb. “Report”un məlumatına görə, hakim Eldar Mikayılovun sədrliyi ilə keçirilən iclasda hö...\nÖmürlük məhkum Nizami Nağıyev: “Zakir Qaralov yerindən qalxıb iti addımlarla mənə yaxınlaşdı, sağ qolumdan bərk-bərk tutub silkələdi, yuxarı qaldırdı, dedi ki, bax, bu əlinlə vurmusan” 1997-ci il fevralın 21-d�...\nÖmürlük məhkum Nizami Nağıyev: “Zakir Qaralov yerindən qalxıb iti addımlarla mənə yaxınlaşdı, sağ qolumdan bərk-bərk tutub silkələdi, yuxarı qaldırdı, dedi ki, bax, bu əlinlə vurmusan” 1997-ci il fevralın 21-də böyük alim, akademik Ziya Bünya...\nAzTV sədrinə sui-qəsd edənlərin məhkəməsi başladı\nAzərbaycan Dövlət Televiziya və Radio Verilişləri QSC-nin sədri Arif Alışanovu öldürməyə cəhddə, ona qarşı dələduzluq etməkdə və digər cinayətlərdə təqsirləndirilən Şücayət Əkbərov, Qoçalı Cəbiyev, Zöhrab Şirinov və Aqşin Hüseynovun cinayət i�...\nMəmur qohumuna 9 il iş verildi\nBakıda dələduzluqda təqsirləndirilən Emil Hüseynovun cinayət işi üzrə məhkəmə prosesi keçirilib. Mediainfo.az axar.az-a istinadən xəbər verir ki, bu gün Bakı Ağır Cinayətlər Məhkəməsində hakim Zeynal Ağayevin ...\nNizami Nağıyev: “Heydər Əliyev bu hadisə barədə çıxış eləmişdi, hamı qorxu içində idi. Hansı işin altına qol qoyduğumuzu dərk etməyə başlamışdıq” 1997-ci il fevralın 21-də böyük alim akademik Ziya Bünya...\nSu çənindən su sızması kütləvi davaya yol açıb\nBakının Binəqədi rayonunda 20 nəfər arasında kütləvi dava baş verib. "Report"un xəbərinə görə, hadisəyə Xocaəsən qəsəbəsindəki yaşayış evlərinin birindən qonşunun həyətinə su axması səbəb olub. Davada xəsarət alan şəxslər "Report"a ...\nÖtən il dekabrın 22-də İstanbulda güllələnən David Alxanaşvilinin (kriminal aləmdə Dato Pankisski kimi tanınırdı) qətli ilə bağlı yeni təfərrüatlar məlum olub. Teleqraf.com xəbər verir ...\nAzərbaycanda işdən çıxarılan QALMAQALLI rəislər, direktorlar\nXəbər verdiyimiz kimi, Daxili işlər naziri Ramil Usubovun əmri ilə Gəncə şəhər Baş Polis İdarəsinin Yol Polisi Şöbəsinin rəisi Rəhim Zalov tutduğu vəzifədən azad edilib. Onun yerinə təyinat həyata keçirilməyib. Rəhim Zalov işdə yol verd...\nBakıda Rusiya vətəndaşı olan azərbaycanlının pulunu mənimsədilər\nRusiya vətəndaşı olan azərbaycanlı üzləşdiyi dələduzluq faktı ilə əlaqədar polisə müraciət edib. “Ölkə.Az”a verilən məlumata görə, İlham Kazımov adlı şəxs Səbail RPİ-nin 39-cu Polis Bölməsinə müraciət edərək bildirib ki, ötən il iş qu...\nSumqayıt hadisələri qəsdən törədilmiş təxribat idi\n“Sumqayıt hadisələri Ermənistan və SSRİ xüsusi xidmət orqanları tərəfindən hazırlanaraq törədilmiş təxribat idi”. Bunu Azərbaycan Xarici İşlər Nazirliyinin (XİN) mətbuat xidmətinin rəhbəri Hikmət Hacıyev Sumqayıt hadisələrinin 30-cu ildönümü...


«TƏZADLAR»IN APELLYASİYA ŞİKAYƏTİNƏ SENTYABRIN 25-DƏ BAXILACAQ » pravdainfo.org Analitik Informasiya Agentliyi\nYazının dərc olunma Tarixi: 18/9/2019\nBakı Apelyasiya Məhkəməsində hakim İkram Şirinovun sədrliyi ilə keçiriləcək məhkəmə prosesi sentyabrın 25-də, saat 10-15-ə təyin edilib və prosesdə Azərbaycanın tanınmış müstəqil media ekspertlərinin və hüquqşünasların, ictimai xadimlərin iştirakı təmin ediləcək…\nXəbər verildiyi kimi, Səbail rayon Məhkəməsində "Təzadlar" qəzeti redaksiyasının Azərbaycan Dövlət İqtisad Universitetinin rektoru Ədalət Muradova qarşı mülki iddiası üzrə məhkəmə prosesi keçirilmişdir və məhkəmə cavabdehin yalan məlumatlarına istinad edərək informasiya sorğusuna cavab verildiyini əsas tutaraq iddianı təmin etməmişdir. Redaksiya həmin qanunsuz və əsassız qərardan apellyasiya şikayəti vermişdir.\nXatırladırıq ki, məhkəmə iddiasına səbəb «Təzadlar» qəzetinin informasiya sorğusunun ADİU rektoru Ədalət Muradov tərəfindən cavablandırılmamasıdır. Belə ki, redaksiya 22 fevral 2019-cu il tarixdə Azərbaycan Dövlət İqtisad Universitetinin rektoru Ə.Muradova 4 sualdan ibarət informasiya sorğusu göndərib. Lakin qarşı tərəf qanunvericiliyin tələblərini kobud surətdə pozaraq sorğunu cavablandırmayıb. Hansı ki, «KİV haqqında» Qanunun 8-ci maddəsində (Maddə 8. Kütləvi informasiya vasitələrinin məlumat almaq hüququ) yazılır: «Kütləvi informasiya vasitələri cəmiyyətdəki iqtisadi, siyasi, ictimai və sosial durum haqqında, dövlət orqanlarının, bələdiyyələrin, idarə, müəssisə və təşkilatların, ictimai birliklərin, siyasi partiyaların, vəzifəli şəxslərin fəaliyyəti barədə operativ və doğru-dürüst məlumatlar almaq hüququna malikdirlər. Bu hüquq Azərbaycan Respublikasının qanunvericiliyində göstərilən hallardan başqa, məhdudlaşdırıla bilməz… Məlumatın əldə edilməsi barədə yazılı sorğuya Azərbaycan Respublikasının qanunvericiliyi ilə müəyyənləşdirilmiş qaydada və müddətdə baxılır. Qanunda göstərilən müddətdə həmin məlumat öz operativliyini itirərsə, sorğuya dərhal, bu mümkün olmadıqda isə 24 saatdan gec olmayaraq cavab verilməlidir”.\nQanunun 59-cu maddəsində isə («Maddə 59. Kütləvi informasiya azadlığının və jurnalist hüquqlarının pozulmasına görə məsuliyyət») yazılır ki, «…jurnalistə informasiya verilməsi üzərinə, Azərbaycan Respublikasının qanunvericiliyi ilə qorunan məlumatlar istisna olmaqla, məhdudiyyətlər qoymaq və ya informasiya verməkdək imtina etmək; jurnalist sorğusuna Azərbaycan Respublikasının qanunvericiliyi ilə müəyyənləşdirilmiş müddətdə cavab verməmək; habelə jurnalistin bu Qanunla müəyyənləşdirilmiş digər hüquqlarını pozmaq Azərbaycan Respublikasının qanunvericiliyinə müvafiq surətdə mülki, inzibati, cinayət və digər məsuliyyətə səbəb ola bilər».\nXatırladırıq ki, Bakı Apelyasiya Məhkəməsində hakim İkram Şirinovun sədrliyi ilə keçiriləcək məhkəmə prosesi sentyabrın 25-də, saat 10-15-ə təyin edilib.


Bu il 6 yeni istehsal və təsərrüfat subyekti yaradılıb-FOTO » Naxcivanxeberleri.com\nBu il 6 yeni istehsal və təsərrüfat subyekti yaradılıb-FOTO\nMuxtar respublikada 2020-ci ilin “İxrac ili” elan olunması istehsal olunan məhsulların ixrac imkanlarını daha da artırıb, iqtisadi əlaqələri genişləndirib, yeni sahibkarlıq subyektlərinin yaranmasına stimul verib. Sahibkarlığa dövlət dəstəyinin artması nəticəsində muxtar respublikanın rayon və kəndlərində iri,orta və kiçik istehsal müəssisələri yaradılıb, uğurlu investisiya layihələri həyata keçirilib, yeni sahibkarlıq subyektləri fəaliyyətə başlayıb. Bu il Babək rayonunda da sənaye və kənd təsərrüfatı üzrə yeni subyektlərin yaradılmasına, mövcud olanların isə fəaliyyətinin genişləndirilməsinə dəstək göstərilib.\nNaxçıvan Muxtar Respublikasının İqtisadiyyat Nazirliyindən aldığımız məlumata görə,cari ilin yanvar-may ayları ərzində Babək rayonunda dövlət maliyyə dəstəyi hesabına 12, özəl investisiya hesabına 4 olmaqla, ümumilikdə 16 layihə əsasında sahibkarlıq subyektinin yaradılması başa çatdırılıb, 6 yeni layihə əsasında təsərrüfat subyektinin, yaxud istehsal sahəsinin yaradılması davam etdirilib. Rayonda gəlirli sahə olan üzümçülüyün inkişafına xüsusi diqqət göstərilir. Hər il yeni üzümlüklər salınır, istehsal olunan məhsullar daxili və xarici bazarlara çıxarılır. Avqust ayının sonlarından başlayaraq payız bitənə qədər süfrələri bəzəyən üzümün yarpağı da olduqca qiymətli hesab olunur. Beş il bundan öncə Nehrəm kəndində yaradılan “Sumqala” üzümçülük təsərrüfatının 80 hektarlıq sahəsindən ötən mövsüm min tondan çox məhsul götürülüb. Yığılan məhsullar yerli tələbatı ödəməklə yanaşı, Bakı şəhərinə, həmçinin Rusiyanın və Ukraynanın bazarlarına ixrac olunub. Bu il ərzində təsərrüfat daha da genişləndirilib. Burada 14 xarici ölkələrdən gətirilmiş üzüm sortu ilə yanaşı, 10-a yaxın yerli üzüm sortu da yetişdirilir.\nTəsərrüfatda tutumu 2500 ton olan soyuducu anbar tikilib, yığılan məhsulun bazarlara çıxarılması üçün plastik səbətlərin istehsalı sahəsi yaradılıb. Üzümçülük təsərrüfatının baş aqronomu İsgəndər Abdullayevin sözlərinə görə bu iş üçün dövlət maliyyə dəstəyi alıblar. Qeyd edək ki, soyuducu anbar istehsal olunan məhsulun uzun müddət öz keyfiyyətini itirmədən saxlanılmasına və ilin istənilən mövsümündə bazara çıxarılmasına imkan verir. Mühüm bir yenilik də ondan ibarətdir ki, ötən ildən başlayaraq üzüm xarici bazarlara ixrac olunur və belə olan halda onun daşınması üçün plastik səbətlərin istehsal olunması artıq zərurətə çevrilmişdi. Burada gündəlik 5-10 kiloqram tutumlu səbətlərdən 7500, 12-15 kq tutumlu səbətlərdən 6000, 30 kiloqram tutumlu səbətlərdən isə 4500 ədəd istehsal olunur. Yeni sitehsal sahəsinə 10 nəfər işçi cəlb olunub. Qeyd edək ki, istehsal olunan səbətlərin muxtar respublikadakı digər təsərrüfatlara satışı da həyata keçirilir. İki il bundan öncə Məzrə kəndində salınan və Toğrul Hüseynəliyevə məxsus üzüm bağından da bu il ilk dəfə olaraq məhsul yığımı planlaşdırılır. Təsərrüfatında 3 nəfəri işlə təmin edən torpaq mülkiyyətçisinin saldığı üzümlük 1 hektar sahəni əhatə edir.\nGənc təsərrüfatçı məhsuldar üzüm sortları gətirmək, sahəyə yeni su xətti çəkmək, çəpərləmə və digər aqrotexniki tədbirləri aparmaq üçün bu il Sahibkarlığın İnkişafı Fondundan 5 min manat dövlət maliyyə dəstəyi alıb. Cəmşid Həsənov da halal zəhməti və dövlət maliyyə dəstəyi hesabına Nehrəm kəndində nümunəvi təsərrüfatın sahibinə çevrilə bilib. O, nəinki Babək rayonunun, hətta muxtar respublikanın ən təcrübəli və ən tanınmış ailə təsərrüfatçılarından biridir. İstehsal etdiyi məhsulların keyfiyyətinə görə, 2019- cu ildə keçirilən “Ailə təsərrüfatı məhsulları” festivalında birinci yerə layiq görülüb. İlk illərdə təsərrüfata qarpız əkini ilə başlayan Cəmşid daha sonra icarəyə götürdüyü torpaq sahələrində meyvə bağısalıb, bostan məhsullarının əkinini genişləndirib. Bu il 30 hektara yaxın sahədə bostan-tərəvəz bitkilərinin əkinini aparıb və haliyədə təsərrüfatında 20-dən çox işçi qüvvəsi var. Cəmşid Həsənov qovun, alça, göycə, tut arağı, üzüm çaxırı, qarpız, pomidor, xiyar turşusu hazırlayır, eləcə də tomat istehsalı ilə məşğul olur. O, bu il 7 çeşiddə meyvə arağının istehsalı, meyvə-tərəvəz məhsullarının konservləşdirilməsi, avadanlıq, tara və etiketlərin alınması məqsədilə Sahibkarlığın İnkişafı Fondundan 15 min manat vəsait götürüb.\nCəmşid Həsənov deyir ki, sahibkar yaxşı məhsul istehsal etməklə yanaşı, onu alıcıya nümunəvi qaydada təqdim etməyi də bacarmalıdır. Çünki qablaşdırma məhsulun simasıdır. Məhsul müştəriyə nə qədər cəlbedici və xoş təsir bağışlayarsa, onun alınma şansı da bir o qədər artar. Bu ildən başlayaraq məhsulun çeşidini də artıracağam və qablaşdırma və məhsulun etiketlənməsi üçün dövlətdən vəsait də götürmüşəm. Rusiya və Türkiyədən olan müştərilərim meyvə araqlarına və tomata böyük maraq göstərirlər. “İxrac ili”ndə həmin məhsulları yeni qablarda satışa çıxaracağam. Muxtar respublikada verilən güzəştli kreditlər hesabına heyvandarlıq təsərrüfatlarının fəaliyyəti genişləndirilir. Bu il rayonun Kültəpə, Aşağı Buzqov və Naxışnərgiz kəndlərində, ümumilikdə, 120 baş xırdabuynuzlu heyvanın alınması üçün dövlət maliyyə dəstəyi göstərilib, təsərrüfatlarda 6 iş yeri açılıb. Heyvandarlıq təsərrüfatlarının əksəriyyətində xaricdən gətirilən sort keçilər bəslənilir. Xüsusən qardaş Türkiyə Respublikasından gətirilən “Saanen” keçiləri məhsuldarlığı və südünün keyfiyyətinə görə yüksək göstəricilərə malikdir. Göründüyü kimi, yaradılan şərait kəndlini öz yaşadığı yerdə iş sahibinə çevirib. O, öz ailəsinin dolanışığını təmin etməklə yanaşı, təsərrüfatında bir neçə nəfəri iş sahibi edib. Ən əsası isə bazarın tələbatına uyğun olaraq keyfiyyətli və bol məhsul istehsal edir. Elə dövlətin də bu sahibkarlara maliyyə dəstəyi göstərməkdə əsas məqsədi, məramı bundan ibarətdir.\nÜzümçülük təsərrüfatında yeni istehsal sahəsi yaradılıb\nSahibkarlığın hərtərəfli inkişafı diqqətdə saxlanılır\nMuxtar respublikada sahibkarlara 12 milyon manatdan çox kredit verilib\nNaxçıvanda istehsal olunan məhsulların ixrac imkanları genişlənir


Yerevanda Rusiya hərbi bazasına qarşı aksiya – Səfirliyə etirazçıların ardınca erməni kommunistlər gəldi\n26 December 2018 - 09:48\nYerevanda Rusiya hərbi bazasına qarşı aksiya –Səfirliyə etirazçıların ardınca erməni kommunistlər gəldi\nRusiyanın Yerevandakı səfirliyi qarşısında bir qrup vətəndaşın etiraz aksiyası keçirilib.\nAksiyaçılar dekabrın əvvəllərində Gümrü şəhərində öldürülmüş qadının qətlində şübhəli bilinən Rusiya əsgərinin Ermənistana verilməsini tələb edirdilər. Aksiyanın təşkilatçılarından jurnalist Narine Mıkırıçyanbildirib ki, səfirlikdən aksiyaçıların qarşısına çıxan olmayıb:\n“Rusiya səfirliyindən heç kim qarşısımıza çıxmadı. Bizə mürəciətimizi poçt qutusuna atmaq təklif olundu. Bu fakt onu göstərir ki, Rusiya səfirliyi Ermənistan vətəndaşlarını dinləməyə hazır deyil. Rusiya səfirliyi və Moskva əmindirlər ki, Ermənistan vətəndaşları ilə eynilə Kalinqrad vilayətinin sakinləri ilə olduğu kimi rəftar etmək olar”.\nGümrüdə baş vermiş qəddar qətl hadisəsinin siyasiləşdirilməməsinə həm ölkənin baş naziri Nikol Paşinyan, həm də Rusiyanın Ermənistandakı səfiri çağırış ediblər.\nLakin Narine Mıkırtçaynın fikrincə Gümrüdəki 102 saylı Rusiya hərbi bazası siyasi məsələdir:\n“Biz Ermənistanın yeni siyasi gündəliyini formalaşdırırıq. Bu bizim siyasi gündəliyimizin tərkib hissələrindən biridir. Bu Ermənistan vətəndaşlarının təhlükəsizliyi məsələsdir. Çünki biz Rusiya əsgərinin nə vaxt, harda və kimə rast gələrək cinayət törədəciyini bilmirik”.\nBu aksiyadan bir saat sonra Ermənistan Kommunist Partiyasının fəallarıRusiya səfirliyinə gələrək 102 saylı bazanın Ermənistana lazım olduğunu bildiriblər.


Ukraynada Azərbaycan dueli: Nuriyev sabiq komandasına qol vurub | Report.az\nUkraynada Azərbaycan dueli: Nuriyev sabiq komandasına qol vurub\nUkraynada Azərbaycan dueli: Nuriyev sabiq komandasına qol vurub Futbol üzrə Ukrayna Premyer Liqasında Azərbaycan dueli baş tutub.\nFutbol üzrə Ukrayna Premyer Liqasında Azərbaycan dueli baş tutub.\n"Report"un məlumatına görə, III turdan təxirə salınmış görüşdə Rüstəm Əhmədzadənin çıxış etdiyi "Minay" klubu Anatoli Nuriyevin formasını geyindiyi "Kolos"u qəbul edib. Qarşılaşma 1:1 hesablı heç-heçə ilə başa çatıb.\nQeyd edək ki, hazırda 15 xalı olan "Kolos" 10-cu, 10 xalı olan "Minay" isə 14-cü pillədə qərarlaşıb.


Kirayə (aylıq) 5 otaqlı Köhnə Tikili Əhmədli metrosu Xətai rayonu Qiyməti 400 manat\nKirayə (aylıq) 5 otaqlı Köhnə Tikili, Əhmədli metrosu, Xətai rayonu\nElanın kodu: 138595\nBos Menzil Kiraye Verilir..Golden House Daşınmaz Əmlak Agentliyi Təklif Edir! Ehmedli metrosunun yaxinligi 9 mertebeli binanin 4-cu mertebesinde 5 otaqli 72kv Yaxsi Təmirli menzil kiraye verilir..Menzil yalniz aileli sexslere verilir. QIYMET - 400 AZN.Menzilde Qaz yoxdur Qaz balonu qosmaq olar.Etrafında uşaq baxçasi, məktəb, ticaret mərkəzləri və digər sənayə obyektləri mövcuddur! ƏLAVƏ MƏLUMAT ÜÇÜN ƏLAQƏ SAXLIYA BİLƏRSİZ BAŞQA MƏNZİLLƏRİMİZDƏ MÖVCUDDUR. Buyrub elaqe saxlaya bilersiz.\nÜnvan: Mehemmed Hadi kuc 1


Çəkimizin 3-4 kq mikroblardı » Qadınla.Com - Qadınlar Birİncidir!\nTarix: 5-09-2015, 12:30\nBağırsağın normal mikroflaranın pozulması (sağlam mikrobloranın azalması, zərərli mikrofloranın çoxalması) disbakterioz adlandırılır. Bu pozulmanın nəticəsində orqanizm tam şəkildə bura daxil olan qidanı mənimsənilə bilmir və qidanın qalıqları burada çürüməyə başlayır. Çürümə məhsulları qana sovrulur və orqanizmin xroniki intoksikasiyasına səbəb olur. Disbakteriozun fonunda bir çox hallarda allergiya, anemiya, astma, depressiya, xroniki yorğunluq inkişaf edir. loading... 20


Yer kürəsi Qiyamət Gününün astanasında:tükənən resurslar, potensial su savaşları, quduz istehlakçılıq - Araşdırma » Xeberdar.net\nYer kürəsi Qiyamət Gününün astanasında:tükənən resurslar, potensial su savaşları, quduz istehlakçılıq - Araşdırma\nAparıcı iqlimşünaslar əmindirlər ki, bu yay Avropada və dünyanın başqa bölgələrində başlanan qeyri-adi istilər öz növbəsində insan fəaliyyətindən doğan kürəsəl istiləşməylə bağlıdır. Ümumdünya Metereologiya Təşkilatına (ÜMT) əsasən, indiki istilik “atmosferdə istilikxana qazlarının, o cümlədən karbon qazı və metanın hədsiz dərəcədə cəmləşməsilə bağlı uzunmüddətli tendensiyalara sığışır”.\nİnsanlıq zərərli tullantıların kəskin azaldılmasına nail olmasa, iqlim dəyişiklikləri dönməz ola bilər. Dünyanın orta istiliyini iki dərəcədən aşağı saxlamağı nəzərdə tutulmuş iqlim üzrə 2015-ci il Paris sazişi indiki durumda artıq yetərsiz sayılır.\n7,6 milyard adam – planetimiz üçün hədsiz dərəcədə çoxdur, onlar əndazəsiz miqdarda enerji istehlak edirlər. Ernst Ulrix fon Vaytszekkerin – məşhur alman alimi, Roma klubunun həmsədrinin fikri belədir. Alim Avstriyanın “Ştandart” (Standard) nəşrinin səhifələrində Yer kürəsinin daha çox insanı doyuzdura biləcəyini və resursların bu başdan xeyli nəsillərə yetəcəyini iddia edən elmi nikbinlərlə açıq polemikaya girişir. Vaytszekker bu cür iddiaları “aşkar yalan” adlandırır. O, planetimizdəki adamların sayını məhdudlaşdırmağın gərəkdiyini elmi şəkildə əsaslandıran Darvin, Rikardo, Russo və Avropa maarifçiliyinin başqa xadimlərinə isnad edir. Vaytszekker bildirir ki, o vaxtdan bəri durum nəzarətdən çıxıb: söhbət sözün hərfi mənasında demoqrafik partlayışdan gedir və bu problemə bütün yanaşmalarımızı yenidən mənalandırmağa vadar edir. Əhali artımı və yaxınlaşan ekoloji fəlakət yan-yana gəlir: bu prosesi durdurmaq üçün doğuşu kəskin aşağı salmaq və enerjinin dəyərini dəfələrlə qaldırmaq gərəkdir.\nFon Vaytszekker yada salır – Roma klubu hələ ötən əsrin 70-ci illərinin əvvəlində “Artımın hüdudları” məruzəsində qarşıdakı ekoloji fəlakət haqda xəbərdarlıq edib. fon Vaytszekker bu yaxınlarda çap edilmiş “Biz tələdəyik” (Wir sind dran) kitabında Roma klubunun başqa həmsədri – isveçli Anders Viykmanla birgə yazır ki, Yer kürəsi və adamları xilas etmək üçün gərəkənləri artıq bu gün etmək, iqlim fəlakətini, növlərin yox olmasını, okeanların turşulaşmasını dayandırmaq lazımdır. Praktik olaraq təbii resursların yırtıcı istismarına yanaşmanın özü yenidən nəzərdən keçirilməlidir. Braziliyanın tropik meşələrinin doğranması milyardlarla dollar gətirə bilər, amma bu, bütün planet üçün fəlakətli olacaq. CO2 tullantısı paylarının şərəfsiz alverini dayandırmaq lazımdır. İnkişaf etməkdə olan ölkələr öz normasını artıq sərf edib və cənubda pay alır, lakin Afrikada kömür elektrik stansiyaları və domna sobalarının inşası dünyada ekoloji durumu yalnız ağırlaşdırır. Ziyanlı tullantılara (həm avtomillərə, həm də bütünlükdə sənayedə) vergi dəfələrlə qaldırılmalıdır. Bu zaman düşünməyinə dəyməz ki, elektromobil bütün bəlalardan zirehdir, çünki onun işlətdiyi elektrik birinci növbədə karbohidrogenlərin yandırılması hesabına əldə olunur. Axı btün dünyada siyasətçilər populist təsəvvürlər üzündən vird edirlər ki, enerji ucuz olmalıdır. Xeyr, ucuz olmamalıdır! Məsələn, Polşada elektrik ucuzdur, amma bu, ekologiyaca ziyanlı qonur kömürün yandırılması hesabına generasiya olunur.\nVaytszekker əmindir ki, yeni iqlim siyasəti populyar ola bilməz, amma mütləq lazımdır. Bundan başqa, istehlakın indiki tempini məhdudlaşdırmaq gərəkdir. İndi Yerin əhalisi 7,6 milyard təşkil edir və əgər bütün insanlar Avropadakı və ya ABŞ-dakı istehlak səviyyəsini əldə etsələr, planetimizin sonu çatacaq. Amma istehlak bu günki Hindistanın səviyyəsində saxlansa, onda Yer 10 milyard adama hələ davam gətirər. Yeri gəlmişkən, Cənubi Amerika ölkələri son iyirmi ildə doğuşu əsaslı şəkildə azalda bilib və bu, rufahın artmasına səbəb olub. Halbuki Afrikada demoqrafik partlayış davam edir: Nigeriyada bir qadına 5,6, Somalidə (hətta vətəndaş müharibəsi şəraitində) 6,4, Nigerdə isə 7,6 uşaq düşür. BMT hesablamalarına görə, 2050-ci ildə qitə əhalisi 2,5 milyard, əsrin sonuna doğru isə 4,4 milyard nəfər təşkil edəcək. Bu, planetin 1980-ci ildəki bütün əhalisindən çoxdur. Su kürəsəl istiləşmə və əhali artıqlığı şəraitində əsas strateji resursa çevrilir. Dünyada içməli su çatışmazlığı planetin simasını dəyişən hərbi münaqişələrə və əhalinin kütləvi köçünə səbəb ola bilər.\nBaşqa bir alman alimi – hələ ötən sərin 90-cı illərində ABŞ-ın keçmiş vitse-prezidenti El Qorun təklif etdiyi “Kürəsəl Marşal planı”nı hazırlayanlardan biri Frants-Yozef Radermaher qarşıdakı təhlükələrdən xəbərdarlıq edir. Radermaher hadisələrin üç daha çox ağlabatan ssenarisini təqdim edib: atom müharibəsi kimi nəsə bir ekstremal, meteorit düşümü, təbii fəlakət, yaxud epidemiya.\nBirinci ssenari fəlakətlidir. Radermaherin fikrincə, dünyada heç nə dəyişilməsə, total kollaps çökəcək. Sosial, iqtisadi və ekoloji durumun kəskin pisləşməsi kütləvi yoxsullaşmağa, hərc-mərcliyə, aclığa və milyardlarla insanın qurban gedə biləcəyi müharibələrə səbəb olacaq. Nəticədə Yerdə həyat geri gedəcək, insanlıq özünün mədəni və sivil nailiyyətlərini itirəcək. Radermaherin proqnozuna görə, belə fəlakətli ssenari ehtimalı 2050-ci ilə doğru 15%-ə yetəcək.\nİkincisi – “Braziliya variantı” daha ağlabatandır. Bu, dünya miqyasında cəmiyyətin iki zümrəyə bölünməsini bildirir. Yuxarıda feodal sərvətinə və hakimiyyətə malik olan elita – Braziliyadakı kimi. Aşağıda – yoxsulluqda sürünən geniş xalq kütlələri. Bu zaman dünyanın bütün ölkələrində orta təbəqə yox olacaq. Bu öz növbəsində demokartiyanın sonu və həm demoqrafik, həm də ekoloji böhranın qismən həllini bildirəcək, çünki yoxsullar o qədər də intensiv doğulmayacaq, xəstəliklərdən öləcək və daha az enerji işlədəcəklər. Bu bizi Rusiya filosofu Nikolay Berdyayevin ətraflı təsvir etdiyi “yeni orta əsrlər” anlayışına qaytarır.\nƏlbəttə, üçüncü nikbin ssenari də var – bu zaman demokratiyanı və ətraf mühiti xilas etmək mümkündür. Bu, “ekososial bazar iqtisadiyyatı” adlanır, onun gerçəkləşdirilmə ehtimalı 35%-dir. Bu layihə Afrika və Hindistanda doğuşu kəskin azaltmağı, inkişaf etməkdə olan ölkələrdə ekoloji təmiz istehsal qurmaq qəsdilə beynəlxalq əməkdaşlığı nəzərdə tutur. Qərb quraqlıq torpaqları mənimsəmək və Günəş enerjisini generasiya etmək üçün bu bölgələrə xeyli yatırım qoymalı olacaq, bu məsələdə beynəlxalq əməkdaşlıq mütləq lazımdır. Belə layihənin dəyəri ildə 500 milyard avrodur. Radermaher əmindir: daimi iqtisadi artım konsepsiyasının özünü yenidən nəzərdən keçirmək, Afrika və Asiyada doğuşu məhdudlaşdırmaq, qazılan enerji daşıyıcılarının yandırılmasını və bütünlükdə istehlakı kəskin azaltmaq gərəkdir. Bu cür yanaşma “istehlak iynəsi”nə yatan elektoratda dəstək tapmaz, amma insanlığın başqa variantı yoxdur.\nCoğrafiya İnstitutu: "Qışda Bakıya qar yağmaması iqlim dəyişmələri ilə bağlıdır, bundan sonra belə olacaq"\nAlimlərdən yeni araşdırma –Yer kürəsi 5 dərəcəyədək isinə bilər


Enerji Məsələlərini Tənzimləmə Agentliyinin təşkilatçılığı ilə elektrik enerjisi sektorunda islahatlar müzakirə edilib\nEnerji Məsələlərini Tənzimləmə Agentliyinin fəaliyyətinin gücləndirilməsi üçün beynəlxalq təcrübənin öyrənilməsi məqsədilə Avropa Yenidənqurma və İnkişaf Bankı (AYİB), Avropa Enerji Tənzimləyiciləri Şurası (CEER) və dövlət qurumlarının nümayəndələrinin iştirakı ilə ˝Elektrik enerjisi sektorunda islahatlar˝ adlı seminar keçirilib. Enerji Məsələlərini Tənzimləmə Agentliyinin İdarə Heyətinin sədri Samir Axundov bildirib ki, Agentlik tərəfindən hazırda ölkədə kommunal xidmət səviyyəsinin yaxşılaşdırılması, dünya standartlarına uyğunlaşdırılması, istehlaçılar üçün fasiləsiz və keyfiyyətli enerji təchizatının təmin edilməsi üçün mühüm işlər görülür. AYİB-nin Azərbaycandankı daimi nümayəndəliyinin rəhbəri İvana Fernandes Duarte isə elektrik enerjisi sektorunda islahatların zəruriliyini vurğulayıb. Avropa ölkələrinin qabaqcıl təcrübəsinin öyrənilməsinin enerji tənzimləməsinə müsbət təsir göstərəciyini qeyd edib.\nTədbirdə enerjinin istehsalı, ötürülməsi və paylanması sahələrinin bir-birindən ayrılması, enerji sektorunun restrukturizasiyası, özəlləşdirilməsi və liberallaşdırılması, rəqabət üçün əlverişli şəraitin yaradılması ilə bağlı müzakirələr aparılıb. Bu istiqamətdə Avropa təcrübəsi diqqətə çatdırılıb. Liberallaşdırılmış elektrik enerjisi bazarının Avropa Şurasının Üçüncü Enerji Paketinin müddəalarına uyğunlaşdırılması yolları haqqında məlumat verilib. CEER ekspertləri Latviyanın Kommunal Xidmətlər üzrə Komissiyasının sədri Rolands İrklis və İrlandiyanın Kommunal Xidmətlərinin Tənzimlənməsi üzrə Komissiyasının Elektrik şəbəkələr üzrə meneceri Robert OʼRurkun təqdimatları dinlənilib.\nSeminarda həmçinin digər ölkələrdə tənzimləyici orqanının yaradılması prosesi, investisiyaların cəlbi, monitorinq və nəzarət vasitəsi ilə istehlakçıların hüquqlarının qorunması kimi məsələlər də müzakirə edilib.\nQeyd edək ki, tədbir Azərbaycan Respublikasının Energetika Nazirliyi ilə Avropa Yenidənqurma və İnkişaf Bankı (AYİB) arasında “Azərbaycan Respublikasının Kommunal Xidmətlər sektorunda Strateji Yol Xəritəsi üzrə Əməkdaşlıq” barədə 8 sentyabr 2017-ci il tarixində imzalanmış Niyyət Protokolu çərçivəsində keçirilib.


BU NÖMRƏYƏ ZƏNG ÇATMIR... » Yeni Səs İnformasiya portalı\nTarix : 14-10-2012, 20:45\n(Rəfiqəm Tünzalə Vəliqızına)\nRəfiqəm Tünzalə Vəliqızına\nKöksünə məni sıxıb özcə üçün darıxan,\nGözləmədiyim anda əllərimi buraxan,\nArxam durmaq yerinə, bəzən büdrədib yıxan...\nBu günündə yalanlar,\nHəyatında hesabsız, insan cildli ilanlar...\nDaş ürəyin yiyəsi!\nBu qılıqla, bu şəstlə,\nBir kimsədə olmayan gözəlliklə, həvəslə,\nŞeir dolu nəfəslə\n... Əlvida söyləyirəm\nEşqimi dana-dana bu oyundan çıxıram!\nSənə bir də aldanıb “canım” deməyim deyə\nSevməyəcəm səndən özgə bir kəsi!\nCansız telefonumtək susub qəlbimin səsi.\nİstəyirsən söyləyim, mənsiz neyləyəcəksən?!...\nQurtula bilsən əgər “şeytanların” əlindən\nSolub gedən dünyana elə dərd əkəcəksən.\nYığacaqsan xaincə unutduğun nömrəmi,\nİllərin arasından məni səsləyəcəksən,\nDeyəcəksən: “Bu eşqsiz həyatımda rəng çatmır!”\nAmma yoxam mən daha dəstəyin o başında...\nBu nömrəyə zəng çatmır...............\nBaxış: 1504 | Bölmə: Mədəniyyət\nAfaq Şıxlı "XƏYAL QIZCIĞAZ..."\nAFAQ ŞIXLI "Həsrətimi çəkərsən"


TÜKləri ilə də rüşvət alan HÖKUMƏT | Azadliq\n11 Fevral 2011 07:53\nMillət daha Süleyman Rüstəmin “cənnət görmək istəyən, Azərbaycana gəlsin” məşhur misraları ilə məzələnməkdən çoxdan bezib. Bəlkə də S.Rüstəm kimi yüzlərlə Sovet Azərbaycan şairi zamanında elə saxta şeirlər yazmasaydı, Vətəni bu gün cəhənnəmə çevirməyə kimsə cürət etməzdi. Cəhənnəm əzabı çəkən millət Sovet şairlərinin ən yaltaq misralarını “redaktə” etməklə hirsini soyudur: “mən hansı bir Cəllada bənzədim bu hakimiyyəti”, “hər sadə, mürəkkəb dərdlərimizin də, əzəl səbəbkarı hökumətimizdir”.\nAmma vətəndaşların içindəki nifrəti, ah-naləni, acıları ən məşhur şeir də, ən pis söyüş də, ən ağır qarğış da yüngülləşdirə bilmir. Hökumətin qəddarlığı, acgözlüyü, saxtakarlığı qarşısında SÖZ də aciz qalıb, haqsızlıqdan boğulan insanlara təsəlli ola bilmir. Bəlkə, bu hökumətin qəddarlığına heykəl qoymaq lazımdır: hamı gəlib ona bir kəllə vursun, başağrısı keçsin, qan təzyiqi düşsün… Bu yaxında internetdə gördüyüm bir rəsm əsəri məni məhv etdi, heç cür özümə gələ bilmirəm. O şəkli görəndən sonra bir həftə xəstə yatdım. Amma nə rəssamın, nə də qorxulu əsərin adını yazan deyiləm. Çünki istəmirəm kimsə mənim vəziyyətimə düşsün. Ona ancaq dövlətin harın məmurları və manyaklar baxıb zövq ala bilər. Onsuz da, məmləkət başdan-ayağa ona bənzər şəkillərlə bəzənib, sadəcə, o şəkillərin quyruq və buynuzları yoxdur. Internetdə gördüyüm rəsm əsəri, hakimiyyətə gəlmək üçün qanunları zorlayıb, millətə təcavüz edənlərin əsl simasıdır: üz-gözündən hiyləgərlik tökülən, qanlı dırnaqları, iti buynuzları, uzun quyruğu, bütün bədəni qara tüklə örtülən yekəpər Şeytan məsum üzlü qadınları, iyrənc, əyri qolları arasına alıb və onlara təcavüz edir.\nBuynuzlarından, qulaqlarından… tutmuş quyruğuna kimi, bədənində tərpənən-tərpənməyən, bərk-boş nə varsa hamısı fəaliyyətdədir. Hətta qollarının arasına sala bilmədiyi, uzaqda olan qadınlara uzun dırnaqları, tükləri ilə təcavüz edir. Dəhşətdir! O şəkilə baxanda, o şəkli təsəvvür edəndə adamın ürəyi bulanır, bədənində qanı donursa, bəs o şəkildəki qadınların yerinə olmaq necədir? Axı o şəkildəki zavallı, biçarə qadınlar BIZlərik! Hər yerdə hüquqları zorlanan BIZlər. Bezib ölkəni tərk etməyənlər, boğazına kəndir keçirtməyənlər… Rəsmdəki təcavüzkar Şeytan isə HÖKUMƏT və onun hiyləgər, rüşvətxor məmurlarıdır: bütün orqanları ilə rüşvət istəyən, vətəndaşları incitməkdən həzz alan, millətin qanını şərab kimi içib sərxoş olan bir hökumətin rəsmini başqa nə cür çəkmək olar? Hər nazirlik Şeytan hökumətin bir orqanı – buynuzu, qulaqları… ağzıdır. Dövlət idarəsində işləyən hər məmur isə Şeytanın bədənindəki iyrənc, xoşagəlməz bir tükdür.\nHökumətin yenicə elan etdiyi “korrupsiyaya qarşı mübarizə” şüarı meymunların bədənlərindəki tüklərlə mübarizəyə bənzəyir. Nə qədər rüşvətxor məmuru işdən çıxarsalar (qırxsalar) da, yeniləri daha qəddar (cod) olacaq. Hökumətin rüşvətdən qurtuluşu mümkün deyil. Çünki hətta tükləri ilə də rüşvət alan bu hökuməti nə krem-depilyatorla, nə isti mumla, nə ülgüclə təmizləmək mümkündür. Xoşagəlməz TÜKlərin kökünü kəsmək üçün onları müdrik USTAlar lazerlə epilyasiya etməlidir: qan tökmədən, çapıq qoymadan…


Astarada Yeni Azərbaycan Partiyasının yaranmasının 26 illiyi qeyd olundu - Xəbərlər - ASTARA RAYON Icra Hakimiyyəti\nAstarada Yeni Azərbaycan Partiyasının yaranmasının 26 illiyi qeyd olundu\nNoyabrın 20-də Yeni Azərbaycan Partiyasının yaradılmasının 26 illiyi ilə əlaqədar tədbir keçirilib. Tədbirdən əvvəl rayon İcra hakimiyyəti başçısı Qəzənfər Ağayev, YAP Astara rayon təşkilatının sədri Firudin Əhmədov və partiya üzvləri, Ümummilli Liderin abidəsini ziyarət edib önünə gül dəstələri qoyublar.\nTədbiri giriş sözü ilə açan rayon İcra hakimiyyəti başçısı Qəzənfər Ağayev qeyd etmişdir ki, 26 il bundan öncə Ulu Öndər Heydər Əliyevin yaratdığı Yeni Azərbaycan Partiyası həmişə öz məqsəd və amalına sadiq qalan, qarşısına qoyduğu vəzifələri uğurla həyata keçirən güclü bir siyasi təşkilatdır. Ulu Öndərimiz Heydər Əliyevin yenidən respublika rəhbərliyinə qayıdışı müasir tariximizin ən şərəfli səhifəsidir. Azərbaycan xalqının Ümummilli Lideri Heydər Əliyevin müdrik və uzaqgörən, qətiyyətli siyasəti, zəngin dövlətçilik təcrübəsi dövlət müstəqilliyimizin itirilməsi təhlükəsinin, vətəndaş qarşıdurmasının aradan qalxmasına, sivil əsaslar üzərində müstəqil dövlətin qurulması və möhkəmlənməsinə, sosial-iqtisadi inkişafın təmin edilməsinə və digər mühüm nailiyyətlərin əldə olunmasına imkan verib.\nMüasir Azərbaycanın qurucusu, Ümummilli Lider Heydər Əliyevin əsasını qoyduğu strategiyanın Azərbaycan Respublikasının Prezidenti cənab İlham Əliyev tərəfindən uğurla davam etdirilməsi nəticəsində ölkədə siyasi və makroiqtisadi sabitliyə nail olunmuş, bütün sahələr üzrə köklü islahatlar aparılmış, davamlı sosial-iqtisadi inkişafın möhkəm təməli yaradılmışdır. Ölkə rəhbəri cənab İlham Əliyevin imzaladığı Regionların sosial-iqtisadi inkişafı Dövlət Proqramı uğurla həyata keçirilir. Möhtərəm Prezidentimizin məlum sərəncamlarına əsasən Astara şəhərində Park-bulvar kompleksinin tikilib istifadəyə verilməsi, şəhərin içməli su təchizatının yenidən qurulması və digər tikinti quruculuq işləri uğurla həyata keçirilib. Minlərlə insanın yaşadığı ərazini əhatə edən Astara-Bala Şahağac, Ərçivan-Şuvi-Alaşa-Qapıçıməhəllə və Siyaku-Rinə, coğrafi relyefi mürəkkəb olan Deqədi-Pəlikəş avtomobilin yolunun açılışından sonra, daha geniş və mürəkkəb relyefli dağ ərazisi olan Taxtanakəran-Toradi, Taxtanakəran-Miki avtomobil yollarının, böyük əhəmiyyətə malik olan uzunluğu 274 km olan Ələt-Astara avtomobil yolunun tikintisi də turizmin, kənd təsərrüfatının və iqtisadiyyatın bütün sahələrinin inkişafına gətirib çıxaracaq.\nSon illərdə Astarada 40-dan çox ümumtəhsil məktəbi tikilib və ya əsaslı şəkildə yenidən qurulub. Mərkəzi xəstəxana tamamilə yenidən qurularaq ən müasir tipli avadanlıqlarla təchiz olunub. Astarada Modul tipli Elektrik və Qaz Kompressor Stansiyalarının, Olimpiya İdman Kompleksinin tikilməsi, “Astara şəhərinin içməli su təchizatı sistemləri” layihəsinin başa çatması, yol infrastruktur layihələrinin uğurla icra olunması, xüsusən ucqar dağlıq ərazilərə rahat asfalt yolların çəkilməsi, dənizkənarı Park-bulvarın hər iki hissəsinin yüksək standartlara uyğun şəkildə inşa edilərək əhalinin istifadəsinə verilməsi kimi mühüm əhəmiyyətə malik məsələnin həyata keçirilməsi məhz möhtərəm cənab Prezident İlham Əliyevin Astaraya və astaralılara göstərdiyi diqqət və qayğının əyani sübutudur.\nİcra başçısı vurğulamışdır ki, Möhtərəm Prezidentimizin bütün sahələrdə olduğu kimi, iqtisadi və siyasi sahədə də uğurla həyata keçirtdiyi layihələr dünyanın dörd bir tərəfində, hiss olunur. Reallaşan Bakı-Tbilisi-Qars Asiya ilə Avropanı birləşdirən tarixi ipək yolunu dəmir polad yollarla əvəz edən, şərq-qərb marşrutu və reallaşmaqda olan Şimal-cənub dəhlizi layihələrinin həyata keçirilməsi cənab Prezidentimizin qətiyyətli və prinsipial mövqeyinin nəticəsidir.\nPartiyamızın sədri, ölkə Prezidenti İlham Əliyevin Respublikanın daxili və xarici siyasət sahəsində uğurları dünyanın aparıcı dövlətlərlə görüşləri sosial-iqtisadi inkişafı sahəsində verdiyi fərman və sərəncamlar xalqımızın maddi rifah halının yaxşılaşdırılmasına geniş təkan vermişdir. Qeyd olunmuşdur ki, Yeni Azərbaycan Partiyasının ən böyük uğurlarından biri də sıralarında İlham Əliyev kimi siyasətçinin olması və zaman-zaman formalaşaraq layiqli varis kimi liderlik zirvəsinə çatmasıdır.\nYeni Azərbaycan Partiyası Astara rayon təşkilatı Gənclər Birliyinin sədri Tural Eyvazov Yeni Azərbaycan Partiyasının 26 illiyi haqqında geniş məruzə ilə çıxış etmişdir. Rayon Ağsaqqallar Şurasının sədri Hamlet Əliyev, Rayon İcra Hakimiyyətinin məsul işçisi Elnur Rəsulov, Rayon Mərkəzi Xəstəxanasının həkimi Aytən Şiriyeva, Rayon Təhsil Şöbəsinin məsul işçisi Vüqar Şahbazov, Astara Pedaqoji Kollecinin müəllimi Leyla Əliyeva və başqaları çıxış etmişlər.\nQeyd olunub ki, bu günlər Yeni Azərbaycan Partiyasının üzvləri, bütövlükdə xalqımız əlamətdar hadisəni bayram kimi qeyd edir. Yeni Azərbaycan Partiyasının yaranmasının 26 ili tamam olur. Bu illər ərzində Yeni Azərbaycan Partiyası çox mühüm və əhəmiyyətli bir yol keçmişdir. Ümummilli Lider Heydər Əliyevin qurucusu olduğu Yeni Azərbaycan Partiyasının keçdiyi şərəfli yoldan, əldə etdiyi uğurlardan geniş bəhs edilib.\nQeyd olunub ki, partiya Azərbaycanın ictimai-siyasi həyatında fəal iştirak edərək yeni müstəqil Azərbaycan dövlətinin möhkəmləndirilməsində və inkişafında tarixi rola malikdir.\nZaman göstərdi ki, Yeni Azərbaycan Partiyası Ulu Öndərin dediyi kimi Azərbaycan dövlətinin möhkəmləndirilməsində və inkişafında tarixi rol oynaya bildi. Ulu Öndərin siyasətini layiqincə davam etdirən möhtərəm Prezidentimiz İlham Əliyevin müdrik rəhbərliyi ilə müstəqil Azərbaycan dünyada ən nüfuzlu və lider dövlətlərdən birinə çevrilmişdir. Azərbaycanın misilsiz inkişafında Yeni Azərbaycan Partiyasının sanballı töhfəsi vardır.\nTədbirdə YAP rayon təşkilatının fəaliyyətində fərqlənən partiya üzvlərinin bir qrupuna fəxri fərman və qiymətli hədiyyələr, YAP sıralarına daxil olan gənclərə partiya biletləri təqdim olunmuşdur.


TurpKimi.com - Oruc tutarkən xəstə hüceyrələr bir-birini yeyir\nOruc tutarkən xəstə hüceyrələr bir-birini yeyir - Autofagiyanı necə işə salaq?\nMüasir tibbə görə, qida çatışmazlığı yaratmayacaq şəkildə az kalorili qida qəbulu orqanizmə sağlamlıq qazandırır.\n16.05.2019 19:02 oxumaq üçün 2 dəq\nAz kalorili qida qəbulunu uzun müddətli aclıqla birləşdirdikdə orqanizm hüceyrələri bir-birini yeyərək, bədəni təmizləyir və sağlamlaşdırır, autofagiyanı hərəkətə keçirir.\nTurpKimi.com xəbər verir ki, Orucluq ayında kaloriyə diqqət etməklə həm ibadətinizi etmiş olursuz, həm də sağlamlığınıza qovuşursuz.\nAutofagiya hüceyrənin öz-özünü yeməsidir. Hücreyrələr normal olaraq maddələr mübadiləsi zamanı tullantı istehsal edirlər. Bu materiallar hüceyrənin özünə zərər verir. Bu çirkab materialları autofagiyada təmizlənir. Hüceyrə özünü təmizləyir və yeniləyir. Autofagiya əsnasında çirklənmiş hüceyrə tapılır, təmizlənir və faydalı hissələrindən enerji əldə edilir və yeni hüceyrə yaradılır.\nBunu ilk dəfə 2016-ci ildə Yapon alimi Yoshinori Ohsumi tapıb və onun kəşfi Nobel Tibb Mükafatı alıb. Xüsusilə xərçəng, diabet və nevroloji xəstəliklərin qarşısının alınmasında çox əhəmiyyətli olduğu düşünülür.\nAutofagiyanı hərəkətə keçirən ən mühüm amil aclıqdır.\nBədən süni zülalları və ölü hüceyrələri qida olaraq qəbul edir və onları bir membran içinə alaraq bağırsaqdakı həzm enziminə göndərir. Son olaraq burada bədən üçün lazımlı enerjiyə çevrilməsini təmin edir. Autofagiya prosesinin başlaması üçün 12 və 16 saatlıq oruc kifayət edir.\nVücud acdıqda hüceyrə öz imkanlarından istifadə edərək özünü qidalandırır. Birinci mərhələdə tullantı və bakteriyalar özünü təmizləyir və müqaviməti artırır.\nOşuminin ixtiraları artıq komponentlərin hüceyrələr tərəfindən məhv edilməsi anlamında yeni paradiqmanın formalaşdırılmasına gətirib çıxarıb. Onun tədqiqatları bir çox fizioloji proseslərdə, məsələn, aclığa adaptasiya və infeksiyaya reaksiya kimi hallarda autofagiyanın əhəmiyyətinin dərkinə yol açıb.\nhüceyrələrin bir-birini yeməsi


Ailələrə XƏBƏRDARLIQ ! Uşağın cinsi bölgəsindən öpməyin, yoxsa...\nQadinsayti.az ‣ Körpə Ailələrə XƏBƏRDARLIQ ! Uşağın cinsi bölgəsindən öpməyin, yoxsa...Mütəxəssislər ana və ataları diqqətli olmağa çağırırlar. Uşağınıza ruhi, ya da fiziki baxımdan zərər vermək istəmirsinizsə, bəzi davranışlardan və sözlərdən uzaq durmalısınız. Türkiyəli pedaqoq Zeynep Şimşək bu baxımdan ailələrə xəbərdarlıqlar edir. Sevgi insanların bir-birləri arasında yaratdıqları şüurlu müsbət bir bağdır. Sevgi bir ehtiyacdır. Hər kəsin sevgini ifadə etmə və sevgini tələb etmə forması fərqlidir. Uşağı necə sevmək lazımdır? Qadinsayti.az aile.lent.az-a istinadən bütün bu mövzularla bağlı türkiyəli mütəxəssisin fikirlərini təqdim edir.\nZ. Şimşek ilk növbədə bildirir ki, sevginin ifadə edildiyi ən gözəl və etibarlı mühit da ailə içində olanıdır. Xüsusilə valideynlərin uşaqlarına duyduqları sevgi və sevgini göstərmə formaları vacib məqamdır: "Bu heç də o demək deyil ki, biz valideynlərə uşaqlarını necə sevməyi öyrədirik. Əlbəttə, bu məsələyə müdaxilə etmirik. Amma uşağınızın ictimai və psixoloji baxımdan inkişafına təsirləri səbəbindən bu mövzunun əhəmiyyətindən bəhs etməkdə fayda var. Son zamanlar sosial şəbəkələrdə, yerli və xarici mətbuatda çox qarşıma çıxan, uşaqlarıyla bəzi pozalar verən ailələr görürəm. Məsələn, "Aşkımla lunapark keyfi", dodaq-dodağa öpüşmək, "bal dodaqlım" və s. sözlər iştifadə etmək. Bu davranışlar valideynlərin uşaqlarını çox sevdiklərini göstərmə səyidir. Amma bu, uşağın məhrəmiyyət duyğusunun zədələnməsidir".\n• Uşaqları dodaqlarından öpməyin\n• Altlarını dəyişdirərkən, təmizləyərkən intim yerlərinə çox toxunmayın, hətta öpməyin\n• "Aşkım", "sevgilim" kimi xitablarla müraciət etməyin\n• Qüruruna toxunan ləqəblər qoymayın\n• Zorla şəkil çəkdirməyin və sosial şəbəkədə paylaşmayın\nBunlar uşaqları psixoloji olaraq səhv istiqamətləndirməyə itələyən davranışlardır. Dolayısı ilə desək, uşağınız böyüdükdə sizi və ya başqa birini dodağından öpmək istəsə, əsla normal qarşılamayacaqsınız: "O halda bu, doğru bir sevgi nümayişi deyil. Uşağınıza "xüsusi yerlərinə başqasının toxunmasına icazə vermə" dedikdə o da "Bəs sən niyə toxunursan?" deyə bilər. Əgər siz belə etməkdə davam etsəniz, uşaq da başqa adamın bədəninə toxunmasını normal qəbul edəcək, hətta özü də bunu başqasına edəcək".\nDoğru sözlərdən istifadə edin\nBöyümə çağında diqqət çəkmək istədiyi yaşlarında bu dəfə özü fotolar paylaşmaq istədikdə sizin qarşı çıxmağınız da qarşıdurmaya səbəb olacaq. Bu dəfə isə siz anlayış göstərməlisiniz. Hər valideyn uşağına sevgisini ən çox və doğru şəkildə hiss etdirmək istəyir. Ancaq bunu doğru bədən dili ilə və düzgün, yerində deyilmiş sözlə etmək vacibdir.\nf Paylaş29 oktyabr 2016 , Baxılıb: 8019 Həmçinin oxuyunKörpələrə və uşaqlara yatmağı öyrətmək mümkündürmü?Analar üçün dəyərli MƏSLƏHƏTLƏRAna südünü artırmaq üçün 6 məsləhətKörpəniz davamlı ağlayırsa, səbəbi bunlardır!Baxın körpələr nədən qorxub ağladılar - VİDEOKörpənin çənəsi niyə əsir?Körpə bəslənməsindəki ən əhəmiyyətli faktorlar nələrdir? Xəbər lenti


Həzmi yaxşılaşdırmaq üçün 9 məsləhət | Qadın Klubu\nƏsas səhifə / Əsas menu / Sağlamlıq / Həzmi yaxşılaşdırmaq üçün 9 məsləhət\nAysel Hasan 30.07.2015\tSağlamlıq\n163 Baxışlar Whatsapp ilə Paylaş\n– Qidanı tələsərək qəbul etməyin, qidanın hər tikəsini yaxşı-yaxşı çeynəyin.\nMüasir insanlar bir çox hallarda ayaq üstə, tələsik yemək yeyir. Bu isə həzm sisteminə böyük ziyan vurur. Həzm prosesi ağız boşluğunda başlayır. Qidanı yaxşı çeynədikdə siz mədə və bağırsaqların işini asanlaşdırırsınız. Tələsik yeyəndə, iri tikələri udanda, qida qəbulu zamanı danışanda insan çoxlu hava udur ki, bu daha sonra mədədə ağırlıq, ağrı, köp kimi xoşagəlməz hallara səbəb olur.\n– Qidalanmanıza daha çox meyvə-tərəvəz, göyərti daxil edin.\nBu qidalar təbii liflərlə zəngindir ki, onların qəbulu həzm proseslərini yaxşılaşdırır və sürətləndirir. Digər tərəfdən meyvə-tərəvəzin bol qəbulu həzm sistemi xərçənginin ən yaxşı profilaktikası sayılır.\n– Həzm proseslərini yaxşılaşdırmaq üçün gün ərzində kifayət qədər su qəbul edin.\nBu bağırsaqların fəaliyyətini yaxşılaşdırır və qəbizlikdən azad edir. Mayeni qida qəbulundan 30 dəqiqə əvvəl qəbul etmək lazımdır. Səhər oyandıqdan sonra 1 stəkan ilıq su için. Bu xüsusilə qəbizlikdən əziyyət çəkən insanlar üçün vacibdir.\n– Çox isti və çox soyuq qidaları qəbul etməyin.\nBu həzmə mənfi təsir edir. Qida ilıq olmalıdır. Çox isti və ya çox soyuq qida həzm sisteminin divarlarını qıcıqlandırır.\n– Gün ərzində eyni vaxtlarda qida qəbul edin.\nBu halda orqanizm qida qəbul etmək üçün hazır olacaq və həzm asanlaşacaq.\n– Yalnız sağlam qidaları qəbul edin.\nFast-fud qidaları (qamburger, kartof-fri, dönər, pirojki və s.), çox yağlı, duzlu, qızardılmış, konservləşdirilmiş qidalar həzm sistemi üçün olduqca ziyanlıdır.\n– Səhər yeməyi çox vacibdir.\nSəhər yeməyi həzm sistemi işə salır və onun gün ərzində normal fəaliyyətini təmin edir.\n– Süd məhsulları həzm sisteminin normal fəaliyyəti üçün çox vacibdir.\nİstənilər süd məhsullarının tərkibində (yoqurt, qatıq, xama və s.) çox faydalı bakterilər var ki, bu bakterilər bağırsaqların fəaliyyətini normallaşdırır. Süd məhsulları mədə-bağırsaq sistemindən ziyanlı maddələri xaric edir və həzmi yaxşılaşdırır.\n– Həddən artıq çox qida qəbul etməyin.\nYeməkdən sonra siz yüngül aclıq hiss etməlisiniz. 15-20 dəqiqədən sonra onu toxluq hissi əvəz edəcək.\nWhatsapp ilə Paylaş\thəzm sistemi məsləhətlər. yaxşılaşdırmaq\t2015-07-30\nTəqlərhəzm sistemi məsləhətlər. yaxşılaşdırmaq\nƏvvəlki Safurə və həyat yoldaşından yeni – FOTOLAR\nNövbəti Yüksək bel şalvarlar necə kombin edilir?


Meydan saxtakarlarındır. » Butov.az\nTarix : 24-10-2020, 10:15\nİran İslam Respublikası hökumətinin mövqeyini əks etdirən “İRNA” agentlyinin saytında geosiyasət sahəsində ekspert adlandırılan Hüseyn Seyfəddinli ilə aparılmış müsahibənin mətni “İranın Qarabağ münaqişəsində fəal olmağa hamıdan çox səlahiyyəti vardır” adı altında dərc edilib. Bu ekspertin demə, hətta “Azərbaycan Respublikası və Dağlıq Qarabağın geosiyasi perspektivi” adlı kitabı da var.\nDostların dediyinə görə bu şəxs azərbaycanlıdır. Həmin şəxs İranda Cənubi azərbaycanlıların etno-milli maraqlarına, milli/türk kimliyinə və Azərbaycan Respublikasına qarşı hərtərəfli iftira və böhtan dolu, qərəzli ideoloji mübarizə aparan bədnam “azəriha” saytının fəal yazarlarından biridir.\nAdam kiməsə quyruq bulayaraq müəıyyən status əldə etmək istiqamətində hərəkət etdikdə daim ağalarına xoş gələn sözlər deməklə son nəticədə onların da həqiqəti görməməsinə səbəb olur. Belə olmasa idi, İranda Azərbaycan Respublikası üzrə mütəxəssis olan, həqiqi, sanballı, obyektiv mövqedən çıxış edən, yəni alim adına layiq olan mütəxəssislər olduğu halda, öz millətinə xəyanət edən bir şəxsə “İRNA” kimi hökumət mövqeyini əks etdirən bir agentliyin saytında geniş yer verməzdilər. Azərbaycan Respublikası üzrə dırnaqarası bu mütəxəssis münaqişənin guya tarixindən danışarkən deyir ki, Dağlıq Qarabağ Azərbaycan SSR-nin tərkibində Muxtar Respublika(?) idi. SSRİ qanunlarından(?) biri “Xalqların öz müqəddaratını təyin etmək hüququ” idi. Həmin qanun respublikalara icazə verirdi ki, istədikləri vaxt SSRİ-nin tərkibindən çıxsınlar. Şərh etməyə ehtiyac yoxdur ki, Qarabağ adda inzibati-ərazi qurumu yox idi, Dağlıq Qarabağ respublika yox, vilayət/şəhristan idi. SSRİ-də “müqəddəratını təyin etmə” qanunu adda bir şey yox idi. Müqəddaratını təyin etmə milli məsələnin həlli prinsiplərindən biri idi və s. Qarabağ(?) Muxtar Respublikasının(?) tarixən Azərbaycan SSR-nin tərkibində olmaqdan o qədər də “xoşu” gəlmirdi. Bu respublika(?) SSRİ-nin dağılması ərəfəsində həmin qanuna (?) istinad edərək SSRİ (?) tərkibindən çıxdı və müstəqilliyini(?) elan etdi. Bəli, nə az-nə çox, birbaşa SSRİ-nin tərkibindən çıxdı. Əlifbanı bilmək heç də pis olmazdı.\nBu əllamə bir şeyə diqqət edir ki, guya Qarabağ (?) Bakıdan və Irəvandan daha tez müstəqilliyini (?) elan edib. Ekspertlikdən xəbəri olmayan, xalqı adına ləkə olan bu satqın daha sonra yazır: “Azərbaycan Respublikası öz “ərazi bütövlüyünü qorumaq” adlandırdığı şeyi qorumaq üçün ora silahlı qüvvələrini göndərdi. Nəticədə tam miqyaslı müharibə baş verdi və Azərbaycan daha çox ərazilər itirdi”.\nBu “əllamə”nin şərəfsizliyinin həddi-hüdudu yoxdur. Ona görə də həmin tarixi hadisəırdən danışarkən Ermənistanın adını bir dəfə də olsun çəkmir.\nBu şəxsin satqınlıqla çörək qazandığı, ona görə elementar faktları təhrif etdiyi və saxtalaşdırdığı qətiyyən təəccüb doğurmur. Bu, öz xalqına xəyanət edənlərin getməli olduğu yoldur. Burası məlumdur. Lakin “İRNA” kimi agentliyin belə dırnaq arası ekspertlərə meydan verməsinin səbəbi aydın deyil. İranda tarixi həqiqətləri bilən savadlı adamlar az deyil. Agentlik belə materialı dərc etməklə kimi aldatmaq istəyir? Hansı məqsədə xidmət edir?\nQeyd edildiyi kimi, “İRNA” hökumətin agentliyidir, həmişə hökumət dəyişəndə onun daxili və xarici hadisələrə yanaşması da dəyişir, hökumətin mövqeyini təbliğ və müdafiə etməklə məşğul olur. Prezident H.Ruhaninin başçılıq etdiyi və İranda mühafizəkarların hərtərəfli təzyiqi altında olan və cəmi 5-6 ay ömrü qalan hökumətin belə qərəzli insanlara meydan verməsinin səbəbi aydın deyil.\nRedaksiyadan: Hörmətli Vidadi müəllim, yazırsınız ki, “İRNA” kimi agentliyin belə dırnaq arası ekspertlərə meydan verməsinin səbəbi aydın deyil. Zənnimcə bu səsəb çox aşkardır: "Azərbaycan Ordusu BMT-nin Qarabağa aid qətnamələrinin icrasına başlayıb. Beynəlxalq birlik Azərbaycanın haqqını etiraf edib, ərazi bütövlüyünü tanıyır və xalqımızın Vətən müharibəsi apardığını anlayır. Azərbaycana açıq düşmənçiliyinin təhlükəsindən çəkinən İran isə sadəcə oyun formasını dəyişib. Yalladığı quyruq bulayanları Azərbaycanımızın kölgəsinə hürdürür..."\nBölmə: Güneyin sesi / Köşə / Karusel / Manşet / Slayd / Xəbər lenti


Böyük verilənlərdə anomaliyaların aşkarlanması üçün metod təklif olunub - Xəbərlər - IKT\n5474 sa sa sa\nBöyük verilənlərdə anomaliyaların aşkarlanması üçün metod təklif olunub 29.09.2017 16:27 / Konfranslar, İclaslar\nAMEA İnformasiya Texnologiyaları İnstitutunun 2 saylı şöbəsinin “Böyük verilənlərdə anomaliyaların aşkarlanması üçün klassifikatorların hibridləşdirilməsi” mövzusuna həsr olunmuş növbəti elmi seminar keçirildi.\nMəruzəni təqdim edən institutun aparıcı elmi işçisi, texnika üzrə fəlsəfə doktoru, dosent Fərqanə Abdullayeva mövzunun aktuallığını qeyd edərək bulud infrastrukturunun təhlükəsizliyini təmin etmək üçün bu infrastrukturun aparat təminatı, sistemlərin vəziyyəti və proqram təminatlarının yerinə yetirilməsində baş verə bilən keyfiyyət göstəriciləri anomaliyalarının aşkarlanmasının vacib məsələlərdən olduğunu diqqətə çatdırdı.\nBildirdi ki, bulud texnologiyaları müasir İKT-nin ən mühüm yeniliklərindən biridir və mürəkkəb hesablamaları həyata keçirə bilən nəhəng arxitekturaya malikdir. Virtuallaşmış resurslar, parallel hesablamalar, miqyaslanan verilən saxlanclarında verilənlərin inteqrasiya oluna bilməsi bulud texnologiyalarının üstünlüklərindəndir. Onun sözlərinə görə, bulud platformasından istifadə edən proqram tətbiqlərinin sayının artması bu mühitdə generasiya olunan verilənlərin miqyasının kəskin artmasına səbəb olmuşdur.\nBulud sisteminin istifadəçilərə sorğu əsasında elastik resurslar təqdim etdiyini söyləyən məruzəçi bu sistemlərə istənilən qurğu vasitəsilə daxil olmağın mümkünlüyünü və açıq şəbəkələrdən istifadə etməsini bulud mühitini müxtəlif tipli kiber-hücumların təsirinə məruz qoyduğunu qeyd etdi.\nF.Abdullayeva bulud mühitində informasiya təhlükəsizliyi hücumlarının reallaşmasının sistemin yaddaş, prosessor resurslarında anomal davranışlar yaratdığını söylədi, bulud sistemində anomal davranışı real zamanda aşkarlamaq üçün resurs sərfiyyatının vəziyyətinin qiymətləndirilməsinin zəruri olduğunu vurğuladı: “Bu qiymətləndirmənin zaman sıraları ilə təsvir edilmiş server kriteriyalarını izləməklə təmin edilməsi məqsədəuyğundur”.\nBu sistemlərin generasiya etdiyi böyük həcmdə verilənlər sinfinin təsnifatlaşdırılması prosesinin böyük xərc və vaxt tələb etdiyini bildirən məruzəçi bu məsələnin həllində anomaliyaların təsnif edilməmiş verilənlər əsasında yarım-öyrədilən (semi-supervised) aşkarlanması yanaşmasının qənaətbəxş olduğunu bildirdi.\n“Klassifikatorlar ansamblı ideyasına əsaslanan model Bayes klassifikatorları, neyron şəbəkələri və qərar ağacları kimi məşhur klassifikator siniflərinə daxil olan alqoritmlər əsasında qurulmuşdur”, – deyə bildirən F.Abdullayeva modeldə çoxsaylı klassifikatorların istifadə edilməsində məqsədin modelin anomaliyaları aşkarlama dəqiqliyini yüksəltmək olduğunu bildirdi.\nF.Abdullayeva təklif edilən modelin effektivliyinin qiymətləndirilməsinin “Google cluster trace” və “Yahoo!S5” açıq bulud verilənlər bazaları üzərində aparıldığını və aşkarlama dəqiqliyinin bir sıra metrikalar əsasında qiymətləndirildiyini vurğuladı.\nEksperimentlərin aparılması üçün istifadə olunan “Google cluster trace” verilənlər bazasının “machine usage” loq yazıları 6 elementdən ibarət əlamət vektorundan və 1048576 sətrdən ibarət olaraq təşkil olunmuşdur. Burada toplanmış verilənlər kifayət qədər böyük həcmə malikdir. Bu həcmə malik verilənlərin fərdi kompüterlər vasitəsi ilə emalı demək olar ki, qeyri-mümkün hesab olunur. Bu səbəbdən işdə təklif edilmiş üsulun eksperimental tədqiqi AMEA İnformasiya Texnologiyaları İnstitutunun nəzdində fəaliyyət göstərən AzScienceNet elm-kompüter şəbəkəsində bulud mühitində aparılmışdır.\nSonda məruzəçi qeyd etdi ki, modelin mövcud verilənlər bazaları üzərində test olunması zamanı onun anomaliyaları aşkarlanması prosesində yüksək nəticələr əldə olunmuşdur.


Saturday Menu: Göbələkli-qaymaqlı şorba\nGÖBƏLƏKLİ & QAYMAQLI ŞORBA\nSobada bişirmə bloqu yazsam belə, arada kənaraçıxmalar məncə xoş ola bilər. Xüsusən, bu mənim və ailəmizin sevdiyi şorbalardırsa. Göbələk şorbasını paylaşma istəyimin bir səbəbi də var. Əksər göbələk şorbaları reseptlərində toyuq bulyonunu lazım idi, mən də toyuq bulyonu sevmədiyim və eyni zamanda bu bulyon işinə də təmbəllik etdiyim üçün göbələk şorbasını uzun müddət menyumuza daxil etməmişəm. Sonra bir dəfə su ilə sınaqdan keçirim dedim və dadını çox bəyəndim. Siz də sınaqdan keçirin. İstəyənlər su əvəzinə toyuq bulyonu istifadə edə bilər, çox güman ki, daha da dadlı olacaqdır.\nGöbələkli və qaymaqlı şorba\nBu reseptdən 4-6 porsiya alınır.\n• 50 qr kərə yağı (50 ml. zeytun yağı da ola bilər)\n• 500 qr. göbələk\n• 1 böyük və ya iki ortaboy soğan\n• 1 böyük və ya iki ortaboy kartof\n• 2 x.q. ağ üzüm sirkəsi (alkoqol istifadə edənlər 3 x.q. ağ şərab tökə bilərlər)\n• 1 ç.q. qurudulmuş kəklikotu\n• 100 ml. qaymaq (krema)\n• 600 ml. su (toyuq bulyonu da ola bilər)\n• Zövqə görə duz və istiot (əgər provensal, italyan və ya universal ədviyyat qarışıqlarından hər hansı birindən istifadə edirsinizsə və bəyənirsinizsə, zövqünüzə görə onlardan da əlavə edə bilərsiniz)\nSoğanı soyub, doğrayıb, qazanda qızdırılmış kərə yağının üzərinə töküb rəngini dəyişənə qədər qovurun.\nKartofu xırda-xırda doğrayıb, soğanın üzərinə tökün. Biraz soğanla bərabər qızardın, sonra içinə sarımsaqları və doğranmış göbələyi tökün. İstəyə görə göbələklərdən gözə xoş gələnlərini servis edərkən üzərinə tökmək üçün əvvəlcədən ayırın.\nGöbələkli-soğanlı-kartoflu qarışım biraz bərabər bişdikdən sonra içərisinə suyu və ya bulyonu tökün. Kəklikotunu, duzu, istiotu əlavə edin. Cəfəri dəstəsinin üzərindən bir-neçəsini ayırın. Geri qalanını şorbanın suyuna doğranmamış halda qoyun. Ağzını bağlayın. 15 dəqiqə bişsin.\nŞorbanın içindən cəfəri dəstəsini çıxarın. Əl blenderi və ya stolüstü mətbəx prosessoru vasitəsilə içindəki göbələklər tamamilə narın olana kimi xırdalayın.\nİçinə qaymağı və sirkəni (şərabı) tökün. Bu mərhələdə qatılığını kontrol edin, kartofun çeşidindən asılı olaraq çorbanın da qatılılığı çox fərqli ola bilər. Əgər çox qatıdırsa, su ilə durulda bilərsiniz, durudursa, içərisinə 1 x.q. unu ⅓ st. suda həll edib üzərinə tökün və təkrar qaynayana kimi qarışdırın.\nServis üçün saxladığınız göbələkləri bir tavada qızardın. Cəfəridən geri qalanını çox xırda doğrayın.\nŞorbaları servis edərkən üzərini qızarmış göbələk və cəfəri ilə bəzəyin. Yanında qızarmış sarımsaqlı çörək də servis edə bilərsiniz.\nSarımsaqlı çörəkləri hazırlamaq üçün isə ensiz və uzun çörəklərdən alıb, halqa-halqa doğramaq lazımdır. Bir kasada zeytun yağı, iki diş sarımsaq əzməsi və sevdiyiniz ədviyyatları (kəklikotu qurusu, istiot, hisə verilmiş bibər və s.) qarışdırırsınız. Biraz üzərinə küncüt və ya parmezan pendiri də əlavə edə bilərsiniz. Sonra qaşıq və ya fırça yardımı ilə çox olmamaq şərtilə (yağı çox olanda yaxşı olmur) halqa şəklində doğranmış çörəklərin hər iki tərəfinə çəkirsiniz. Sobanı 180C° qızdırıb, növbə ilə hər iki tərəfini qızardırsınız, yanmaması üçün maksimum nəzarət lazımdır, süfrəyə servisini də sobadan çıxan kimi isti-isti eləmək lazımdır.\nGöbələkli və qaymaqlı şorbanız nuş olsun!\ngöbələk göbələk şorbası göbələk supu italyan qaymaq şorba


Milli Ödəniş Sistemləri təkmilləşdirilir\n2021-07-15 10:07:21 368\nBu gün Azərbaycan sürətlə inkişaf edir, bütün sahələrdə yeni texnologiyaların tətbiqi geniş olaraq həyata keçirilir. Son illər Azərbaycan Respublikasının Milli Bankı tərəfindən Milli Ödəniş Sisteminin yaradılması və inkişafı strategiyasına müvafiq olaraq elektron hesablaşma sistemlərinin yaradılıb istifadəyə verilməsi istiqamətində geniş islahatlar aparılmış və bu zaman beynəlxalq maliyyə qurumlarının texniki və maliyyə təcrübəsinə istinad olunmuşdur. Həyata keçirilən islahatlar nəticəsində Milli Ödəniş Sisteminin arxitekturasının ən mühüm komponentləri yaradılmışdır.\nBütün bankların və Maliyyə Nazirliyinin Baş Dövlət Xəzinədarlıq İdarəsinin ödənişlərini həyata keçirən və Milli Ödəniş Sisteminin arxitekturasının əsasını təşkil edən Real Vaxt Rejimində Banklararası Hesablaşmalar Sistemi yaradılaraq istifadəyə verilmişdir. Bunun nəticəsində banklar arasında əvvəllər günlərlə çəkən hesablaşmaların saniyələr ərzində başa çatdırılmasına, pul dövriyyəsinin sürətinin xeyli dərəcədə artmasına, banklar tərəfindən likvidliyin daha çevik idarə olunmasına, böyük məbləğli və təcili ödənişlərin real vaxt rejimində (on-line) həyata keçirilməsinə imkan yaranmışdır. Bundan sonra isə Milli Ödəniş Sisteminin arxitekturasının ikinci mühüm elementi olan Xırda Ödənişlər üzrə Hesablaşma Klirinq Sistemi (XÖHKS) yaradılaraq istifadəyə verilmişdir. Beləliklə, kiçikhəcmli ödənişlərin (əmkhaqqı, sosial müdafiə ödənişləri, su, qaz, elektrik enrjisi üzrə kommunal ödənişlər) və s. elektron daşıyıcılar əsasında aparılmasına zəmin yaradılmışdır.\nHər iki sistem yaradılarkən ən müasir texnologiyaya və proqram təminatlarına əsaslanmış və əhəmiyyətli ödəniş sistemlərinə dair beynəlxalq standartlar əldə rəhbər tutulmuşdur. Bu sistemlərin fəaliyyətə başlaması ilə ölkədə bank sisteminin və maliyyə bazarlarının inkişafı üçün əlverişli şərait yaranmış, bu isə öz növbəsində bazar iqtisadiyyatına əsaslanan daha səmərəli pul-kredit siyasətinin aparılmasına, bütövlükdə isə ölkənin iqtisadi inkişafı və maliyyə sabitliyinin təmin olunmasına müsbət təsir göstərmişdir.\nMilli Ödəniş Sisteminin İnkişafı üzrə Dövlət Proqramının əsas məqsədi hər bir təsərrüfat subyektinin, geniş əhali təbəqəsinin elektron ödəniş sistemlərinin imkanlarından daha geniş, aktiv istifadəyə cəlb edilməsi, onlar üçün ərazi mənsubiyyətindən asılı olmayaraq bütün ölkəni əhatə etməklə vahid elektron məkanının yaradılması, eyni zamanda hüquqi və fiziki şəxslərin maliyyə xidmətlərinə, bank sistemi və maliyyə bazarlarının isə təsərrüfat subyektlərinə və ev təsərrüfatlarına qarşılıqlı çıxış imkanlarının daha da artırılması, iqtisadi dövriyyədə olan pul kütləsinin nağdsız dövriyyə ilə əvəz olunması, pul kütləsinin bank sistemində yığılaraq ölkə iqtisadiyyatının inkişafına investisiya edilməsi üçün əlverişli zəmin yaratmaqdan ibarətdir.\nAzərbaycan Respublikasının Mərkəzi Bankı qanunla müəyyənləşdirilmiş səlahiyyətləri çərçivəsində ölkədə ödəniş sistemlərinin, o cümlədən hesablaşma və klirinq sisteminin yaradılmasını, onların fəaliyyətinin təşkil edilməsini, inkişafını təmin edən dövlət orqanıdır. Bu gün elektron ödəniş sisteminin yaradılması istiqamətində həyata keçirilən islahatların nəticəsində ölkədə ən müasir texnologiya təminatına əsaslanan arxitekturaya malik olan Milli Ödəniş Sistemi infrastrukturu yaradılıb. Mərkəzi Bank davamlı olaraq Milli Ödəniş Sisteminin sabit və etibarlı fəaliyyətinin təşkil edilməsi istiqamətində kənar təhdidləri və riskləri analiz edir, baş verə biləcək hər hansı fövqəladə hallar zamanı ödəniş sistemlərinin fəaliyyətinin davamlılığının təmin edilməsini daim diqqət mərkəzində saxlayır. Mərkəzi Bank tərəfindən bu sahədə həyata keçirilən əsas tədbirlərdən biri “Milli Ödəniş Sisteminin Modernizasiyası” layihəsidir. 2014-cü ildə Mərkəzi Bank beynəlxalq aləmdən gələ biləcək təhdidlərin neytrallaşdırılması, həmçinin Milli Ödəniş Sisteminin əsas komponentlərindən biri olan Real Vaxt Rejimində Banklararası Hesablaşmalar Sisteminin (AZİPS) fəaliyyətinin beynəlxalq strukturlardan asılılığının aradan qaldırılması məqsədilə bu layihəyə start verib. Bununla da layihə çərçivəsində ödəniş sisteminin fəaliyyəti lokal telekommunikasiya şəbəkəsi üzərindən quruldu və sistem iştirakçıları olan banklara, Maliyyə Nazirliyinin Dövlət Xəzinədarlığı Agentliyinə milli valyutada hesablaşmaların beynəlxalq kommunikasiya təchizatçısı olan SWİFT ilə yanaşı, həm də lokal telekommunikasiya şəbəkəsi üzərindən həyata keçirilməsi imkanı yaradıldı. Lokal telekommunikasiya şəbəkəsi üzərindən fəaliyyət göstərən Real Vaxt Rejimində Banklararası Hesablaşmalar Sistemi, o cümlədən Xırda Ödənişlər üzrə Hesablaşma və Klirinq Sisteminin (XÖHKS) sabit və davamlı fəaliyyətində hər hansı bir problem yaşanmadı. Sistem iştirakçılarının milli valyutada aparılan hesablaşmalarının fasiləsiz və təhlükəsiz formada həyata keçirilməsi tam təmin edildi.\nSon illər Mərkəzi Bank tərəfindən pərakəndə nağdsız ödənişlərin inkişafı üzrə həyata keçirilən layihələrdən biri “Kart ödənişləri üzrə Milli Şəbəkə”nin yaradılmasıdır. Bu layihənin icrası ölkədə emissiya olunan ödəniş kartları ilə aparılan əməliyyatlar üzrə məlumatların emalı prosesinin ölkə daxilində həyata keçirilməsi ilə aparılan əməliyyatların effektivliyinin artırılmasını və təhlükəsizlik səviyyəsinin yüksəldilməsini təmin etmişdir. Layihə çərçivəsində görülən işlər nəticəsində prosessinq fəaliyyəti göstərən bütün kart prosessinq mərkəzlərinin infrastrukturu arasında əlaqə yaradılmış və bununla da ölkədə emissiya edilmiş ödəniş kartları ilə ölkə daxilində aparılan əməliyyatların emalı yeni yaradılan infrastruktur vasitəsilə həyata keçirilir.\nMərkəzi Bankın ödəniş sistemləri üzrə fəaliyyətinin digər mühüm istiqamətlərindən biri də yaradılmış Milli Ödəniş Sistemi infrastrukturundan daha səmərəli istifadə edilməsi, ölkənin bütün regionlarında maliyyə xidmətlərinə çıxış imkanlarının yaradılması, əhali və iqtisadi subyektlər arasında nağdsız hesablaşmaların genişləndirilməsidir. Bu sahədə görülən tədbirlərdən digəri isə vergi, rüsum, icarə haqqı və digər büdcə ödənişlərinin, həmçinin kommunal, rabitə və digər kütləvi xidmətlər üzrə ödənişlərin toplanmasını təmin edən “Hökumət Ödəniş Portalı”nın (HÖP) yaradılmasıdır. Hazırda dövlət sektorunda fəaliyyət göstərən bütün kommunal xidməti təşkilatları, büdcə yığımlarının toplanılması ilə məşğul olan 12 dövlət orqanı, həmçinin stasionar və mobil rabitə xidməti göstərən 5 operator yaradılmışdır. Eyni zamanda, HÖP infrastrukturu Rabitə Nazirliyi tərəfindən yaradılmış “Elektron Hökumət” dövlət informasiya resursu ilə tam şəkildə inteqrasiya olunmuşdur.\nAzərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinə (VXSİDA) həvalə edilən funksiyaların səmərəli və operativ icrasının təmin edilməsi məqsədilə Dövlət Agentliyi ilə birgə fəaliyyət göstərilir. Hazırda çoxfunksiyalı ASAN ödəniş sistemi vasitəsilə ödənişlərin, habelə “ASAN xidmət” mərkəzlərində göstərilən dövlət xidmətləri üzrə ödənişlərin HÖP üzərindən aparılması təmin olunub. Hökumət Ödəniş Portalına inteqrasiya olunmuş təşkilatlar üzrə ümumilikdə 330-dan çox növdə xidmətlərlə bağlı ödənişlərin ölkənin bütün regionlarında “Azərpoçt” MMC-nin və 40-dan çox bankın 2000-ə yaxın ödəniş məntəqələrində nağd formada və portalın internet resursundan istifadə etməklə ödəniş kartları vasitəsilə nağdsız qaydada qəbul edilməsi imkanları yaradılıb. Mərkəzi Bank tərəfindən yeni layihələrin reallaşdırılması ödəniş sistemlərinin fasiləsiz və təhlükəsiz fəaliyyətini, həmçinin iqtisadiyyatda nağdsız hesablaşmaların daha effektiv həyata keçirilməsini təmin edərək nağdsız ödənişlərin inkişafı və əhatə dairəsinin genişləndirilməsində mühüm rol oynayır. Bütövlükdə ölkə iqtisadiyyatının inkişafı üçün böyük əhəmiyyət kəsb edən şəffaf, təhlükəsiz, səmərəli, qabaqcıl texnologiyaya və proqram təminatına əsaslanan və beynəlxalq standartlara cavab verən ödəniş sistemlərinin yaradılması təmin edilmişdir.\nDövlət Xidməti un istehsalçılarının topd...\nAstara və Lerik meşələrində ağacları küt...\nƏdliyyə və məhkəmə fəaliyyətinin təkmill...\nPakistanın xəbər agentliyi: Azərbaycan x...